Bann astrolog i swiv en zetwal ziska kot Zezi | Lavi Zezi\nBann astrolog i vizit Zezi\nBANN ASTROLOG I SWIV EN “ZETWAL” ZISKA ZERIZALENM E APRE ZISKA KOT ZEZI\nBann astrolog sorti dan les i vin Zerizalenm. En astrolog i en dimoun ki etidye pozisyon bann zetwal pour predir bann levennman ki arive dan lavi dimoun. (Izai 47:13) Ler zot ankor kot zot, sa bann zonm i vwar en “zetwal” e zot swiv li pour plizyer santenn kilomet. Sa zetwal pa anmenn zot Betleenm, me Zerizalenm.\nLer bann astrolog i ariv laba, zot demande: “Lerwa bann Zwif ki’n ne, kote i ete? Parski nou ti vwar son zetwal kan nou ti dan Les e nou’n vin onor li.”—Matye 2:1, 2.\nLer Lerwa Erod, Zerizalenm, i tann sa, i pa kontan ditou. Alor i kriy bann sef pret ek lezot sef relizye Zwif e demann zot kote Kris i sipoze ne. Zot dir ki dapre Lekritir, i sipoze ne “Betleenm.” (Matye 2:5; Mika 5:2) Apre sa, Erod i kriy bann astrolog an sekre e dir zot: “Ale e rod byen partou sa pti garson e kan zot in trouv li, fer mwan konnen pour ki mwan osi mon a kapab al onor li.” (Matye 2:8) Me an realite, Erod i anvi trouv sa zanfan pour touy li.\nLer bann astrolog i ale, en keksoz enkrwayab i arive. Sa “zetwal” ki zot in vwar ler zot ti dan les i al par devan zot. I kler ki sa zetwal pa parey tou lezot zetwal, me i zis la pour gid zot. Bann astrolog i swiv sa zetwal ziska ki i aret zis par lao sa lakaz kot Zozef ek Mari pe reste avek zot pti garson.\nLer bann astrolog i antre dan lakaz, zot vwar Mari avek son pti garson Zezi. Bann astrolog i vwar Zezi e zot tonm azenou devan li. Zot fer li kado lor, lansan blan ek lamir. Letan zot pros pour retourn kot Erod, dan en rev, Bondye i averti zot pour pa fer sa. Alor zot pran en lot semen pour retourn dan zot pei.\nLekel ou krwar ti fer sa “zetwal” gid sa bann astrolog? Pa bliye ki sa zetwal pa ti gid zot direkteman kot Zezi, Betleenm. Plito, i ti gid zot Zerizalenm, kot zot ti zwenn Lerwa Erod ki ti anvi touy Zezi. Erod ti pou’n reisi fer sa si Bondye pa ti’n entervenir e demann bann astrolog pour pa dir Erod kote Zezi ti ete. I kler ki i ti Satan, lennmi Bondye ki ti pe esey touy Zezi dan sa fason.\nKi mannyer nou konnen ki sa “zetwal” ki bann astrolog ti vwar pa ti parey tou lezot zetwal?\nKote Zezi ti pe reste ler bann astrolog ti al vwar li?\nAkoz nou kapab dir ki Satan ki ti pe gid bann astrolog?\nPartaze Partaze Bann astrolog i vizit Zezi


Minis responsab pour Lenerzi i donn detay lo logmantasyon 8 sou dan pri elektrisite -Seychelles Nation\nMinis responsab pour Lenerzi i donn detay lo logmantasyon 8 sou dan pri elektrisite |30 October 2019\nMinis responsab pour Lanvironnman, Lenerzi ek Sanzman Klima, Msye Wallace Cosgrow, in dir avek Lasanble yer ki Komisyon Lenerzi ti pran desizyon pour pa fer logmantasyon 16 sou par kilowat er dan pri petrol ki ti’n devret ganny fer dan 3enm kar sa lannen anvi ki i ti pe ekspekte pri petrol pour desann pandan sa 3enm kar e alor ti pou napa nesesite pour fer sa lazisteman.\nPri karbiran in desann pandan sa 3enm kar lannen e sa i reprezant en rediksyon 8 sou par kilowat er e lefe ki sa pa sifizan pour balans sa 16 sou ki ti’n monte, Komisyon Lenerzi in pran desizyon pour fer monte tarif elektrisite par selman 8 sou par kilowat er pour sa 4enm kar lannen.\nMe eski PUC in etidye lenpak lo konsonmater? Minis i dir kalkil in ganny fer e lenpakt in estimen ki lamazorite konsonmater i servi anba 300 kilowat er par mwan e sa 8 sou i reprezant en logmantasyon 24 roupi lo zot bil elektrisite.\nPour anpese ki sa logmantasyon e bann fitir sanzman dan tarif i annan en gro lenpak lo bann konsonmater avek saler pli ba, gouvernman i annan plizyer progranm anplas pour ed zot. Sa i enkli progranm demokratizasyon fotovoltaik ki pe asiste bann dimoun ki deza pe ganny lasistans sosyal, progranm lenstalasyon 1Megawat PV lo Ile de Romainville kot prodiksyon elektrisite ava distribye avek konsonmater ki lo lasistans sosyal pour redwir zot depans pour elektrisite. PUC i osi annan son progranm prepaid meters kot anviron 2500 sa bann meters i ekspekte ganny enstale pour ed bann dimoun pli vilnerab avek saler pli ba. Gouvernman pe osi ankouraz konsonmater pour servi tou mwayen a zot dispozisyon pour kapab redwir e zer pli byen zot kou elektrisite e sa i enkli lòn avek lentere ba pour aste bann lekipman avek teknolozi ki konsonm lenerzi renouvlab dan en fason pli efikas osi byen ki sistenm PV rebate scheme.\nMeki mannyer eski sa logmantasyon pou balanse an-term depans ki PUC i fer? Lo sa pwen Minis Cosgrow i dir ki PUC i bezwen sibir sanzman dan pri karbiran e pour li balans sa e vwar larzan pour pey logmantasyon dan pri karbiran pour redwir kou elektrisite, PUC i bezwen aziste son pri e ler pri i desann i osi bezwen aziste konman fodre.\nSa logmantasyon i senpleman pour pey kou karbiran.\nMinis Cosgrow ti donn sa bann detay konman repons a sa bann kestyon poze par manm elekte pour Mont Fleuri, Jean François Ferrari.\nMsye Ferrari ti ensiste ki logmantasyon dan pri karbiran i pa sel fakter ki pe servi pour fer monte ou fer desann pri lo marse lokal e dapre li sa i konfiz piblik ki santi i pa pe ganny en bon dil e i ti demann plis leksplikasyon e i ti osi anvi konn lefikasite PUC akoz i dir sa mank lefikasite ki fer pri monte.\nMinis lo son kote ti eksplike ki i annan de mekanizm ki PUC i servi pour aziste pri elektrisite e sa i mekanizm ki asosye avek logmantasyon dan pri karbiran parey pe ganny eksplike e osi sa mekanizm rebalansman tarif ki ganny fer toulezan.\nAntretan minis in eksplike ki PUC i aste son petrol avek Seypec e se sa ki i annan kontrol lola e si i pa fer azisteman dan pri swa i pran dan son fon pour kontinyen bous trou oubyen gouvernman i donn li larzan pour li kapab pey son bann kou pour karbiran.\nI ti osi azoute ki PUC pou perdi R32 milyon par an si i pa fer sa logmantasyon 8 sou.\nAn sa ki konsern lefikasite PUC, Minis Cosgrow in dir an term son prodiksyon sa i anviron 41% e sa i konparab avek plizyer pei parey Moris e dapre bann eksper dan PUC ek lezot ki’n fer bann travay analiz dan PUC, sa i en poursantaz ki tre bon.\nMinis ti reponn plizyer lezot kestyon an relasyon avek prodiksyon elektrisite e bann zefor pou kontinyen redwir kou elektrisite pour konsonmater.


‘En bidze pour soutenir nou krwasans ekonomik e donn nou lespwar’\nVis-Prezidan Danny Faure, ki osi Minis responsab pour Finans, ti dir sa dan en intervyou yer apre ki i ti’n prezant sa bidze devan Lasanble Nasyonal.\nFodre dir ki gouvernman pe propoz en bidze 3.5 bilyon roupi pour lannen 2012 e sa i en logmantasyon 550,324,000 roupi par lao sa ki ti propoze pour depanse sa lannen.\nMsye Faure i dir ki se gras a nou bann travay dir ki pei in ganny plis larzan pour reenvestir dan bann progranm devlopman sosyal ek bann lenfrastriktir dan lentere tou nou dimoun.\nMsye Faure i dir ki nou bezwen kontinyen soutenir sa krwasans 6.7 poursan ki nou ti fer lannen pase e pour sa lannen i pou enn 5 poursan e nou mesaz se ki «nou soutenir sa krwasans dan lentere tou nou dimoun».\n« Me anmenmtan ki nou devlop e amelyor kalite lavi nou dimoun, nou bezwen osi amelyor bann lenfrastriktir ki pou osi ede fer sa krwasans ekonomik kontinyen grandi e sa se bann lenfrastriktir ki pou servi biznes, » Msye Faure ti dir.\nMe Msye Faure ti fer resorti ki i annan bokou lensertitid lo lorizon e se pour sa rezon ki nou bezwen reste focus dan bann travay ki nou fer.\n«Personn pa konnen ki pou arive Lerop avek bann problenm dan zón ero e alor i enportan ki Labank Santral i tenir ferm lo nou pozisyon fiskal e moneter, » i ti dir\nI fer remarke ki nou bezwen reste focus fas a bann problenm ki nou bezwen fer fas avek dan serten sekter parey lapes e nou bezwen fer tou dimoun konpran ki nou annan problenm dan serten sekter ki nou devret kontinyen adrese.\nVis-Prezidan i dir ki gouvernman in ekout bann fermye e in pran an kont zot konsern e rod fason pour adres zot e sa atraver kreasyon en younit dan STC pour adres sa bann konsern e fer marketing pour sa bann fermye.\n«Sa ava ede pour rezourd enpe bann difikilte ki fermye pe fer fas avek tel parey konpetisyon feros,» Msye Faure ti dir.\nTouris i en sekter dan ki Msye Faure i dir bokou plis keksoz i devret ganny fer.\n«Lakantite touris ki pe kontinyen vizit nou pei pe ogmante me Seselwa i bezwen sezi tou loportinite pour rod fason pour fer zot depans plis larzan dan lekonomi pei e pa les zot retourn se zot avek dolar ek ero dan zot pos,» i ti fer resorti.\nMsye Faure ti dir i annan konfyans dan nou dimoun pour devlop gran potansyel dan sa sekter pour ogmant valer pli azoute.\nI dir ki tou bann mezir ki in anonse ava ed lekonomi pei me ki nou bann pli gro defi i reste logmantasyon dan pri karbiran ek pri manze lo marse mondyal.\n« Nou’n vwar ki mannyer Air Seychelles in ganny afekte, e nou bezwen fer atansyon ; me malgre sa, gouvernman i annan anplas sa fon stabilizasyon pour anpar enpe sa bann sok, » i ti fer remarke.\n« Me menm sa, nou bezwen kontinyen travay dir pour kontinyen soutenir krwasans ek prosperite ekonomik nou pei, » i ti azoute.\nAntretan Msye Faure i dir ki gouvernman in onor son langazman pour tir taks lo ankor prodwi ki tous lavi nou dimoun. Parmi bann lezot prodwi lo ki GST pou ganny retire apartir le 1er Zanvye 2012, i :\n• Manze ti baba\n• LPG (oubyen gas pour kwi manze)\n• Lenstriman lanmizik\n• Liv, magazin ek bann piblikasyon\n«Tousala i bann bon keksoz ki pou amelyor lavi nou dimoun,» Msye Faure ti dir.\nI ti fer remarke ki gouvernman i reste angaze e pare pour met on hold serten proze kapital dan en fason pour li annan ase larzan pour siport bann demann priyoriter tel parey asiste Air Seychelles dan peyman bann kou son loperasyon e pey gratwite ek letan servis pour son bann travayer ki pou ganny fer redundant, parmi lezot ankor.


Renyonnen, Seselwa i diskit, reflesir lo lenpak sanzman klima, zesyon salte -Seychelles Nation\nRenyonnen, Seselwa i diskit, reflesir lo lenpak sanzman klima, zesyon salte |25 October 2019\nKi mannyer Larenyon ek Sesel i kapab travay ansanm lo bann proze ki pou minimiz lenpak sanzman klima e osi redwir kantite salte ki al fini lo landfill, ki bann bon pratik ki dimoun lo sa 2 zil pe fer pour ede byen zer e redwir salte, lenportans edik dimoun pour triy zot salte ti parmi plizyer size ki en group Renyonnen ek Seselwa diferan laz ti partaze, diskite e reflesir lola yer bomaten dan en rankont ki ti fer kot Sant Konferans Enternasyonal.\nSa group sorti lavil La Possession ek lavil St Paul Larenyon i isi envite par Mer Lavil Victoria Msye David Andre dan kad selebrasyon Festival Kreol e osi atraver zot korperasyon zimlaz ki distrik Bel Air i annan avek sa de lavil.\nParmi bann dimoun ki ti lo panel pour partaz zot leksperyans ek bann linisyativ ki zot pei i annan e pe travay lola pour adres sa bann size ti bann reprezantan sorti dan sa de lavil Larenyon e lo kote Sesel Msye Willy Andre, en gran spesyalis lanvironnman, osi byen ki sef egzekitif Lazans pour Zesyon Salte Msye Flavien Joubert.\nDan lasal ti annan bann zenn sorti dan diferan lenstitisyon skoler e osi en group 3enm-az ki ti’n vin zwenn avek bann Renyonnen.\nLetan i ti adres bann dimoun ki ti prezan, Mer Lavil Victoria Msye David Andre ti fer resorti ki i annan deza plizyer lannen ki Victoria ek La Possession pe travay ansanm.\n“Mon tre kontan ki nou’n kapab annan en tel rankont pour diskit lo plizyer size ki annan pour fer avek lanvironnman, sanzman klima, zesyon salte ki tous nou tou. Sa i en sans tre enportan pour permet nou diskite, partaz nou lekperyans, reflesir lo bann mezir ki nou kapab pran dan lavenir,” Msye Andre ti dir.\nBann dimoun ki ti prezan – zenn konman aze sorti dan sa de zil – ti kapab partaz fason zot pe zer zot salte e kwa ki zot pe fer an term resiklaz.\nMsye Allain Deliron, ki travay dan biro mer lavil La Possession dan servis korperasyon enternasyonal, ti koz brefman lo en proze ki son lavil pe fer avek Victoria ki ekspekte abouti byento e sa i annan pour fer avek met bokou plis lanfaz lo triyaz salte.\nI ti dir i enportan ki dimoun i ganny edike pour pran labitid depi zanfan pour triy salte akoz nou prodwi sitan bokou salte ki nou oblize trouv fason pour byen zer e redwir otan ki nou kapab salte ki nou prodwi an rezilta nou konsonmasyon.\nI ti ensiste ki bann zenn i bezwen serye e pran anmen zesyon salte pour en lavenir avek mwens salte.\nDeba ti enteresan e tre enteraktiv kot bann ki ti prezan ti partaz zot lide e aksyon ki kapab pran pour adres sa bann problenm devlopman.


Eski ou toultan anvi premye? Ed ou zanfan pour ed lezot\nOU KONN en dimoun ki toultan anvi premye?— Petet i pous lezot dan laliny pour li vin premye. Ou’n deza vwar sa arive?— Sa Gran Ansennyan ti vwar menm bann gran dimoun anvi pas premye oubyen plas pli enportan. E i pa ti kontan sa ditou. Annou vwar ki ti arive.\nEski ou’n deza vwar en dimoun ki anvi pas premye?\nEn zour Zezi ti ganny envite en gran repa kot en Farizyen. Bann Farizyen ti bann dimoun enportan, zot ti sef en larelizyon. Apre ki Zezi ti’n arive, i ti obzerv bann envite pe antre e pe swazir pli bon plas. Alors i ti rakont zot en zistwar. Ou ti a kontan tande?—\nZezi ti dir: ‘Kan ou ganny envite dan en maryaz, pa asiz dan pli bon plas oubyen plas pli enportan.’ Ou konnen akoz Zezi ti dir sa?— I ti eksplike ki petet en dimoun pli enportan in ganny envite. Alors parey ou kapab vwar la lo portre, sa enn ki pe fer sa lafet i kapab vini e dir: ‘Les li asiz la, ou al laba.’ Ki mannyer sa envite pou santi li?— I pou kanmi akoz i pou bezwen leve devan tou sa dimoun e al pran en plas ki pa tro bon.\nZezi ti pe montre ki i pa byen pour nou anvi pli bon plas. Alors i ti dir: “Kan ou ganny envite, al asiz dan dernyen plas, pour ki kan sa dimoun ki’n envit ou i arive i a dir ou, ‘Mon zanmi, monte, pran en pli bon plas.’ Alor, sa i ava en loner pour ou dan prezans tou lezot envite.”—Lik 14:1, 7-11.\nKi leson Zezi ti ansennyen ler i ti koz lo bann envite ki oule pli bon plas?\nOu konpran sa leson dan zistwar Zezi?— Annou servi en legzanp pour gete si ou’n konpran. Fer konmsi ou pe antre dan en bis ki plen. Eski ou devret taye pour ganny en plas asize e les bann pli aze debout?— Eski Zezi pou kontan si ou fer sa?—\nSi en dimoun i dir Zezi pa fatig li avek sa ki nou fer. Ou pou krwar li?— Zezi ti obzerv byen sa bann dimoun ki ti pe swazir zot plas dan sa gran repa kot sa Farizyen. Ou pa krwar i enterese avek sa ki nou fer ozordi tou?— Ozordi Zezi i dan lesyel e i kapab byen obzerv nou.\nLer en dimoun i anvi pas avan lezot, sa i kapab anmenn en bann problenm. Lezot dimoun pa kontan e zot kapab konmans dispit. Parfwa sa i arive ler bann manrmay pe pran bis ansanm. Zis kan laport bis i ouver, manrmay i kapab pouse pour antre premye. Zot anvi pli bon plas, obor lafnet. Ki i kapab arive apre?— Problenm antre zot.\nAnvi pas premye i kapab anmenn bokou problenm. I ti menm fer annan problenm parmi bann zapot Zezi. Parey nou’n vwar dan Sapit 6 sa liv, zot ti dispit antre zot lekel ki pli enportan. Ki Zezi ti fer?— I ti koriz zot. Me plitar zot ti dispit ankor. Annou vwar ki mannyer sa ti konmanse.\nBann zapot ti pe al Zerizalenm ansanm avek Zezi pour dernyen fwa. Zezi ti pe koz avek zot lo son Rwayonm. Alors Zak ek Zan ti pe mazin pour vin lerwa avek li. Zot ti menm koz lo sa avek zot manman Salome. (Matye 27:56; Mark 15:40) Alors ler zot ti pe al Zerizalenm, Salome ti vin kot Zezi, tonm azenou devan li, e demann li en faver.\nZezi ti demann li: “Ki ou oule mon fer pour ou?” I ti dir i ti a kontan si Zezi i les son de garson asiz akote li dan son Rwayonm, enn lo son kote drwat e lot lo son kote gos. Ki mannyer ou krwar sa dis lezot zapot ti santi ler zot ti tann sa ki Zak ek Zan ti’n fer zot manman demande?—\nKi Salome ti demann Zezi e ki ti arive apre?\nZot ti byen ankoler. Alors Zezi ti donn zot tou en bon konsey. Zezi ti dir zot ki bann dirizan dan bann pei i kontan gro plas e kontan lezot vwar zot konman enportan. Zot anvi en pozisyon enportan kot tou dimoun i obeir zot. Me Zezi ti dir son bann disip zot pa devret vin koumsa. Okontrer, Zezi ti dir: “Sa ki oule vin premye parmi zot i bezwen vin lesklav zot tou.” Zis mazin sa!—Matye 20:20-28.\nOu konnen ki en lesklav i fer?— I servi lezot dimoun, san ekspekte lezot pour servi li. I pran dernyen plas, pa premye plas. I azir konman sa enn ki mwen enportan, pa konman sa enn ki pli enportan. E pa bliye, Zezi ti dir sa enn ki anvi vin premye i devret azir parey en lesklav anver lezot.\nKi sa i ansenny nou?— Eski en lesklav pou lager pli bon plas asize avek son met? Eski i pou dispit lekel ki pou manz avan? Ki ou dir?— Zezi ti dir en lesklav i fer son met pas avan li.—Lik 17:7-10.\nAlors ki nou devret fer olye anvi pas premye?— Wi, nou devret vin parey en lesklav pour lezot. Savedir nou devret fer lezot pas avan nou. I osi vedir nou vwar lezot pli enportan ki nou. Ou kapab mazin bann fason kot ou kapab fer lezot pas avan ou?— Ou kapab get lo paz 40 ek 41 pour revwar bann fason ki ou kapab fer lezot pas avan ou par servi zot.\nPetet ou rapel ki sa Gran Ansennyan ti fer lezot pas avan li par servi zot. Dernyen sware ki i ti pase avek son bann zapot, i ti menm bese e lav zot lipye. Si nou osi nou fer lezot pas avan nou par servi zot, nou pou fer kontan sa Gran Ansennyan ek son Papa, Zeova.\nAnnou lir ankor ennde pasaz Labib ki ankouraz nou pour fer lezot pas avan nou: Lik 9:48; Romen 12:3; ek Filipyen 2:3, 4.


Lapolis in raporte ki sispe dan lensidan kas laboutik e vole dan batiman Premiere Building in ganny anmenn ankour yer apremidi kot in ganny rimann. Sa zonm 22 an ki reste Les Mamelles ki ti ganny arête mardi apremidi swivan sa lensidan granmaten menm zour pe osi fer fas avek lezot ka kriminel anrezistre kont li dan distrik Mont Fleuri.\nSa sispe pour aprezan repas ankour ankor dan 12 zour.\nEn zonm 31 an kin donn son ladres koman Perseverance in ozordi apremidi ganny sarze devan lakour Siprenm pour lofans lesey vol an servan vyolans apre ki I tin koup en madanm lorizin Belarus avek en gran kouto lo lans Fairy Land dan distrik Anse Royale yer tar apremidi. Sa akize in egalman ganny rimann pour 14 zour pou li apre reganny anmenn ankour.\nSa akize ti ganny arête deswit apre dan feyaz lot kote semen kasyet deryer en pye dibwa touzour Fairy Land. I ti ganny atrap avek sa gran kouto ki I tin servi pou komet son lofans.\nSa viziter madanm ti bezwen transporte lopital ti ganny 10 pwen zegwir dan kote drwat son vant apre ganny large. Letan sa lensidan ti arive sa viktim ti lo lans avek son konpanny. Sa Lensidan ti ganny raporte ver 4:45 apremidi.\nLapolis I apresye sipor manm piblik dan demars pou atrap sa sispe.\nSudden death Communique\nVince Rose I ganny rimann\nSa endyen ki ti tombe Au Cap in mor


Mon ti al fer konmisyon kot STC avek mon manman. Mon papa li i ti anmenn mwan pronmnen dan pick-up e mon ti al travay avek li osi. Pandan bann wikenn dan vakans mon ti ganny sans pour al bazar Au Cap ek bazar Victoria.\nSa vakans ti annan boukou aktivite sport e mwan osi mon ti al get Zwe De Zil e mon ti siport lekip Sesel.\nP22 Lekol Belo\nDimans pase mon ti al en piknik lo lans Anse Royale. Mon ti al avek mon fanmir. Sa piknik ti konmans 10er edmi ziska 6er diswar. Mon ti met mon bikini ek en zip. Letan mon ti arive, mon ti sot dan delo, mon ti fer paryaz naze e koule, mon ti zwe lo disab.\nLetan mon ti fini benyen, mon ti met mon pti rob, mon kannson klate ek mon savat. Mon manman ti kwi min, lavyann, salad karot, diri ek kari poul. Mon ti bwar limonnad. Mon ti danse e byen anmize. Ti annan bokou dimoun lo lans sa zour.\nSanmdi pase mon ti al lanniverser mon zanmi Linda. Sa parti ti fer aswar. Mon ti met en zoli rob ek mon savat. Lasal ti’n byen dekore avek balon ek girlann. Mon ti manz draze, pizza e bwar limonnad. Nou ti osi manz diri avek salad karot ek lavyann. Nou ti get televizyon e ekout bann sanson Chicco. Linda ti koup son gato. Son gato ti byen bon e ti’n byen dekore. Sa parti ti byen gou.


Lafwar lobze ek manze Afriken i anmenn lanbyans anvil -Seychelles Nation\nLafwar lobze ek manze Afriken i anmenn lanbyans anvil |28 May 2022\nDimoun ki ti pas kot Camion Hall yer ti kapab aste e degiste en varyete lobze ek manze lokal osi byen ki Afriken, parmi lezot keksoz ki ti anvant dan en lafwar.\nSa lafwar ki ti dan kad bann aktivite FetAfrik, ti’n ganny organize par Lazans Lantrepriz Sesel (ESA) an kolaborasyon avek ‘Entertainment Zilwa’ ek Creative Seychelles.\nTi annan en ventenn partisipan dan sa lafwar kot avant ti bann diferan stil lenz osi byen bann ki ti lorizin Afriken, serten travay artizanal, manze toudsort kalite (lokal e Afriken), labwason lokal tradisyonnel (enkli kalou) parmi lezot labwason for e leze.\nParey kot tou lafwar bann vander fler, legim ek gro manze ti osi la pour montre zot bann keksoz ki zot in plante e ki ti anvant.\nDapre Allain Bacco, en manm ‘Entertainment Zilwa’ – sa lorganizasyon ki ti’n pran ansarz sa levennman – bokou dimoun, enkli touris, ti’n rann lapel kot Camion Hall yer pour vin aste bann keksoz ki ti anvant.\nI ti fer remarke ki depi Covid-19 son lorganizasyon ki fer bann aktivite lwazir e mizikal pa’n kapab travay e la pour sa enn levennman zot vreman byen satisfye.\nI ti azoute ki menm si sa lapli lo apremidi ti’n sey gat enpe lanbyans, sa pa ti’n marse akoz dimoun ti ankor la.\nParmi bann animasyon mizikal ki ti konmans dan lazournen, ti en moutya ki ti ganny fer ant 6er edmi e 7er edmi diswar. Apre sa mouya, lanbyans ki kontinyen ziska 10er avek lanmizik par DJ.\nSa lafwar i kontinyen ozordi depi 9er bomaten ziska 2er apremidi.\nApard aktivite FetAfrik kot Camion Hall ti osi annan kontinyasyon en aktivite dan menm kad lafet FetAfrik ki ti konmanse Zedi kot Mize Nasyonal Listwar, depi 9er bomaten, kot ti annan manze e lobze artizanal kreol e Afriken anvant. Yer sa aktivite ti ale ziska ver 4er edmi kot plitar in ti termin avek en animasyom mizikal ki ti ale ziska 6er diswar.\nBann portre ki akonpanny lartik i montre enn de moman for sa aktivite kot Camion Hall.\nPortre par Thomas Meriton


En nouvo sistenm desarz santralize pour La Digue\nSa proze i ekpekte finanse par Labank Eropeen pour Lenvestisman e Lazans Franse pour Devlopman. Si tou keksoz i al dapre plan, sa proze i ekspekte komanse an 2013 e pou konplete dan 2-an.\nLer sa proze pou’n konplete, tou bann landrwa prensipal lo La Digue kot i annan bann kominote ava ganny konekte avek en sistenm desarz santralize.\nKorporasyon Litilite Piblik (PUC) ki pe antreprann sa proze i ekspekte ki i ganny laprouvasyon avek sa bann lazans finansman dan premye kar lannen 2012. E osito ki sa i in vin en realite, en letid detaye lo fezabilite sa proze pou ganny fer avan ki proze i al lo tender e apre ganny enplimante.\nSe Minis responsab pour Zafer Enteryer, Lanvironnman, Transpor ek Lenerzi, Joel Morgan, ki ti donn sa bann detay lo sa proze pour La Digue dan Lasanble Mardi pase.\nMsye Morgan ti pe reponn en kestyon par manm elekte pour La Digue e bann Zil Pros Chantale Ghislain.\nManmzel Ghislain ti’n demann Minis pour enform zabitan La Digue lo plan son minister pour rezourd sa problenm ‘sewage’ lo sa zil.\nMinis ti fer resorti ki an se moman napa en sistenm desarz santralize lo La Digue me i annan en sistenm septic tanks kot bann lakaz endividyel, apard ki kot en lotel ki li i annan son prop fasilite pour tretman desarz.\nI ti dir ki en letid in deza ganny konplete pour enplimant en sistenm desarz santralize konpreansiv pour La Digue e ki PUC in servi rezilta sa letid konman en dokiman debaz pou rod finansman pour sa proze.\nMe akoz i annan problenm ki asosye avek sa bann zafer desarz ki bezwen ponpe tanzantan vi ki i pe plen, manmzel Ghislain ti oule konnen si i dan plan minister pour fer en letid serye, konplet lo lefe ki sa problenm desarz i annan lo rezerv delo bwar lo La Digue.\nMinis ti dir ki PUC in bezwen ogmant lakantite tretman klorinasyon e lezot tretman delo lo La Digue pour fer ki dimoun i kapab bwar akoz sa problenm enfiltrasyon par bann septic tanks.\nI ti fer remarke ki se pour sa rezon ki gouvernman ti vwar li en priyorite parmi en kantite lezot proze pour zabitan La Digue annan en sant tretman desarz santralize.


Prezidan Pou Kontinnyen Travay Dir Pour Amelyor Byennet Lepep Seselwa\nBann delege 26yem Kongre Nasyonal Parti Lepep in reelekte Prezidan James Michel koman Prezidan Parti Lepep, ansanm avek 25 manm Komite Santral ozordi apremidi.\nPrezidan Michel in remersye bann manm son parti pour sa konfyans ki zot ti renouvle an li ek son fason zestyon Parti ek pei. Prezidan Michel in osi reapwent Myse Danny Faure, koman Sekreter Zeneral Parti, avek konfyans ki i pou kapab kont lo sipor Msye Faure dan son travay pour zestyon Parti ek pei.\n« I en loner pou servi zot ek lepep Seselwa an antye. Koman Prezidan Parti e koman Prezidan Sesel mon donn zot langazman ki mon pou kontinnyen devoue tou mon lafors ek tou mon kouraz pour amelyor byennet nou pep, pour lavenir nou zanfan, pour progre Nouvo Sesel. Mon pou kontinnyen travay dir pour nou Sesel, » Prezidan in dir.\nPrezidan in note ki nouvo Komite Santral i en ki razeni, avek bokou plis nouvo manm zenn Parti, e osi en melanz avek bann ki pli eksperyanse.\n« Sa bann zenn ki fek ganny elekte i’n aksepte en gro defi o non Parti e dan lentere pei: met Sesel avan tou, e travay dir pour nou patri, san lanbisyon personnel, san konsiderasyon pour gen personnel. Mon felisit zot salerezman pour zot eleksyon. Mon remersye zot senserman pour aksepte sa defi, sa gran responsabilite, pour nou Parti, pour nou Sesel. »\nMyse Michel in osi felisit bann manm k’in ganny reelekte.\n“Zot reprezant kontinnyite dan sanzman. Nou kont lo zot, lo zot leksperyans, lo zot matirite, lo zot bon legzanmp, pou gid e oryant bann zenn ki fek ganny elekte lo bon semen ki nou’n trase ansanm. Mon ensiste lo lenportans legzanmp personnel tou manm Komite Santral.”\nKongre in elekte bann manm Komite Santral swivan, dapre lakantite vot ki zot in gannyen;\n10. Lise Bastienne\n11. Macsuzy Mondon\n12. Christian Lionnet\n13. Rolph Payet\n14. Charles Bastienne\n15. Vaithinathaswamy Ramadoss\n16. Idith Alexander\n17. Joel Melanie\n18. Simon Gill\n19. Dolors Ernesta\n20. Dan Frichot\n21. Sebastien Pillay\n22. Bernard Shamlaye\n23. France Bonte\n24. Hugh Payet\n25. Merida Delcy\nMsye Dolors Ernesta pa ti prezan pour sa kongre.\nNouvo Komite Santral Parti Lepep i 13zyem komite depi formasyon SPUP ek SPPF.


Raab ti kasyet de espyon | Zistwar Labib\nSA BANN zonm i dan problenm. Zot bezwen sove, sankwa zot pou ganny touye. Zot bann espyon Izraelit, e sa madanm ki pe ed zot i apel Raab. Raab i reste la dan en lakaz lo miray lavil Zeriko. Annou vwar akoz sa bann zonm i dan problenm.\nBann Izraelit ti pare pour travers Larivyer Zourden pour al Kanaan. Me avan ki zot fer sa, Zozye ti anvoy de espyon. I ti dir zot: ‘Al get sa pei ek lavil Zeriko.’\nKan sa de espyon ti ariv Zeriko, zot ti al dan lakaz Raab. Me en dimoun ti al dir lerwa Zeriko: ‘De Izraelit in vin isi aswar pour espyonn sa pei.’ Kan lerwa ti tann sa, i ti anvoy bann zonm kot Raab, e zot ti konmann li: ‘Sa de zonm ki dan ou lakaz, fer zot sorti!’ Me Raab ti’n kasyet sa de espyon lo son twa. Alor i ti dir: ‘I vre ki ti annan de zonm ki’n vin dan mon lakaz, me mon pa konnen kote zot sorti. Zot in ale zis ler fernwar ti pe konmans fer, avan ki baro lavil i fermen. Si zot degaze, zot a kapab tyonbo zot!’ Alor sa bann zonm ti tay deryer sa de espyon.\nApre ki zot ti ale, Raab ti degaze i ti al anler lo twa. ‘Mon konnen ki Zeova pou donn zot sa pei,’ i ti dir avek sa de espyon. ‘Nou’n antann konman ki i’n fer sek Lanmer Rouz kan zot ti pe kit Lezip, e konman zot in touy lerwa Sionn ek Og. Mon’n azir byen anver zot, alor promet mwan, silvouple, ki zot pou azir byen anver mwan. Sov mon papa ek mon manman, ek mon bann frer ek ser.’\nSa de espyon ti promet ki zot pou fer sa, me Raab ti bezwen fer en keksoz. ‘Pran sa lakord rouz e anmar li avek ou lafnet,’ sa de espyon ti dir, ‘e rasanble tou ou fanmiy dan ou lakaz ansanm avek ou. E kan nou tou nou retournen pour pran Zeriko, nou pou vwar sa lakord avek ou lafnet e nou pa pou touy personn dan ou lakaz.’ Kan sa de espyon ti retourn kot Zozye, zot ti rakont li tou sa ki’n arive.\nZozye 2:1-24; Ebre 11:31.


Zezi ti al dan tanp (Lik 2:41-52) | Zistwar Labib\nGET sa zenn garson pe koz avek sa bann msye. Zot bann ansennyan dan tanp Bondye an Zerizalenm. E sa garson se Zezi. I’n grandi en pe. Aprezan i annan 12 an.\nSa bann ansennyan ti vreman etonnen akoz Zezi ti konn en kantite lo Bondye ek bann keksoz ki’n ganny ekri dan Labib. Me akoz ki Zozef ek Mari pa la zot osi? Oli zot? Annou vwar.\nTou-le-zan Zozef ti anmenn son fanmiy Zerizalenm pour en lafet spesyal ki ti apel Lapak. Zot ti bezwen fer en gran vwayaz depi Nazaret ziska Zerizalenm. Ti napa personn ki ti annan loto, e ti napa ni tren. Dan sa letan zot ti napa sa bann keksoz. Laplipar dimoun ti marse, e ti pran zot apepre 3 zour pour ariv Zerizalenm.\nSa letan Zozef ti annan en gran fanmiy. E zot ti bezwen pran swen avek bann pti frer ek pti ser Zezi. Byen, sa lannen Zozef ek Mari ti’n kit Zerizalenm pour retourn kot zot an Nazaret avek zot bann zanfan. Zot ti krwar ki Zezi ti ansanm avek lezot. Me alafen lazournen kan zot ti arete, zot pa ti trouv Zezi. Zot ti rod li parmi bann fanmiy ek zanmi, me i pa ti avek zot! Alor zot ti retourn Zerizalenm pour rod li.\nFinalman, zot ti trouv li la avek bann ansennyan. I ti pe ekout zot e i ti pe demann zot kestyon. E tou dimoun ti etonnen pour vwar ki Zezi ti vreman malen. Me Mari ti dir: ‘Zezi akoz ou’n fer sa avek nou? Mwan ek ou Papa nou’n enkyet, e nou pe rod ou.’\n‘Akoz zot bezwen rod mwan?’ Zezi ti reponn. ‘Eski pa zot konnen ki mon bezwen dan lakaz mon Papa?’\nWi, Zezi ti kontan pour dan en landrwa kot i ti kapab aprann lo Bondye. Eski pa nou osi nou devret santi parey? Kot i ti pe reste an Nazaret, Zezi ti kapab al bann renyon tou le semenn. Lefe ki i ti toultan ekout byen, i ti kapab aprann en kantite keksoz dan Labib. Annou vin parey Zezi e swiv son legzanp.\nLik 2:41-52; Matye 13:53-56.\nFanmir Zezi i al Zerizalenm\nZozef ek Mari i trakase ler zot pa vwar Zezi, tandis ki li Zezi i sirprann ki zot pa ti deswit konnen kote zot kapab vwar li.\nPartaze Partaze Zezi ti al dan tanp


Dizyenm Zwe de Zil - Seychelles Nation\nDizyenm Zwe de Zil | 04 October 2019\nBann atlet ek envite dan en portre souvenir\nBann atlet zil pros i ganny onore\nDizyenm Zwe de Zil (Jeux des îles de l’Océan Indien) ki ti deroule ant le 19 ek le 28 Zilyet sa lannen Moris ti vwar partisipasyon en delegasyon 228 atlet Seselwa e parmi 29 ti bann atlet zil pros. Parmi sa 29 atlet zil pros, 7 ti ganny meday. Pour zot devosyon ek zefor pour fer monte nou paviyon, en pti seremoni ti ganny organize resaman pour onor zot.\n«Bann atlet pou dakor avek mwan ki Zwe de Zil pa ti fasil, in demann bokou lo zot par. I annan ki’n fer bokou sakrifis me sa ki enportan se ki zot in persevere e avek bokou determinasyon, disiplin e nou moto ‘Kwar e reisir’ nou’n kapab anmenn bon rezilta, pa zis pour Sesel me dabor e avan tou pour zot menm,» Minis Dezinyen, Macsuzy Mondon, ki responsab pour sport, ti partaze dan son ladres.\n«In annan bokou pour aprann dan sa dizyenm Zwe de Zil e nou konnen pour plizyer zot in en premye leksperyans me lezot in ganny sans pour amelyor zot performans, menm si zot pa’n ganny en meday. Byensir sa ki enportan ozordi se ki nou tou nou’n partisipe, nou’n donn tou de nou menm e ozordi nou santi nou fyer,» Madanm Mondon ti dir.\nLo non bann atlet, zenn judoka Nathaella Volcère ti eksprim zot lapresiasyon pour en tel linisyativ.\n«Nou vreman fyer pour sa loportinite pour partisip dan sa zwe e nou dir en gro mersi tou bann ki’n siport nou pour nou arive ganny swazir pour reprezant nou pei e realiz nou rev. Mersi osi pour tou bann ki’n ede organiz sa pti seremoni remersiman ozordi,» Nathaella ti dir.\nI ti osi ankouraz son bann koleg atlet pour apresye zot sport ki zot pratike e kontinyen persevere pour meyer rezilta.\nBann atlet zil pros ti partisip dan 6 diferan levennman – foutbol, volleyball, judo, atletik, lavwal ek natasyon. Mansyon spesyal ti al pour lekip judo ki ti konpri 14 atlet, parmi 9 Pralinwa.\nMinis Mondon in ankouraz bann atlet pour servi sa prosen 4-an pour prepar zot pour prosen zwe. I’n fer demann ki tou federasyon i prepar en plan devlopman ki ava ede dan preparasyon bann atlet e donn langazman gouvernman pour envestir dan bann progranm pour asiste atlet.\n«Kontinyen pran zot lantrennman o serye, devlop zot personnelman e mon swete ki sa pasyon ki zot in devlope dan zot bann diferan disiplin ava kontinyen. Nou swete ki dan 4-an nou anmenn ankor pli bon rezilta, pa zis dan Zwe de Zil me osi lezot konpetisyon enternasyonal. Bokou lezot pei i demande ki mannyer en pti pei parey Sesel i kapab ranport otan meday. Mon larepons i konm swivan : ‘Nou en pti pei me nanryen pa pou fer nou per!’» Minis Mondon ti azoute.\nSeremoni, ki ti organize par lotorite bann distrik zil pros, ti deroul dan prezans, Vis-Prezidan Vincent Meriton, bann manm Lasanble Nasyonal, administrater distrik, manm organizater ek ‘sponsor’ sa levennman.


Zezi—I ti servi lezot\nOU KONTAN ler en dimoun i rann ou en pti servis?— Lezot dimoun osi i kontan ler nou rann zot en pti servis. Nou tou nou kontan sa. Sa gran ansennyan ti konn sa, e i ti toultan fer keksoz pour dimoun. I ti dir: ‘Mon pa’n vin pour ganny servi, me pour servi.’—Matye 20:28.\nKi bann disip Zezi ti pe diskite?\nSi nou anvi vin parey sa Gran Ansennyan, ki nou bezwen fer?— Nou bezwen servi lezot. Nou bezwen fer keksoz pour lezot. I vre napa bokou dimoun ki fer sa. Okontrer bokou dimoun i toultan anvi lezot servi zot. En letan, menm bann disip Zezi ti koumsa. Zot tou zot ti oule vin pli enportan.\nEn zour Zezi ti pe vwayaze avek son bann disip. Ler zot ti ariv dan lavil Kapernaoum, pros avek Lanmer Galile, zot ti antre dan en lakaz. La Zezi ti demann zot en kestyon: “Ki zot ti pe diskite dan semen?” Zot ti reste trankil akoz dan semen zot ti pe diskite lekel ki pli enportan parmi zot.—Mark 9:33, 34.\nZezi ti konnen i pa byen pour okenn son bann disip krwar i pli enportan ki lezot. Parey nou ti vwar dan premye sapit sa liv, i ti met en zanfan debout devan son bann disip e dir zot ki zot devret vin parey sa zanfan. Me zot pa ti ekoute. Alors zis avan son lanmor, Zezi ti ansenny zot en leson ki zot pa ti pou oubliye. Ki i ti fer?—\nLer zot ti pe manze ansanm, Zezi ti leve lo latab, pran en servyet e anmar otour son leren. Apre i ti pran en kivet e met delo ladan. Petet son bann disip ti pe sey mazinen ki i pe al fer. Zezi ti fer letour avek son kivet kot zot tou, bese, e lav zot lipye. Apre i ti eswiy zot lipye avek servyet. Zis mazin sa! Si ou ti la, ki mannyer ou ti pou santi?—\nKi leson Zezi ti pe ansenny son bann disip?\nSon bann disip pa ti krwar i byen pour sa Gran Ansennyan servi zot dan sa fason. Zot ti’n tou kanmi kanmi. Pyer li pa ti oule Zezi fer sa pour li. Me Zezi ti dir i enportan pour li fer sa.\nKonmela nou pa lav lipye kanmarad. Me kan Zezi ti lo later, zot ti abitye fer sa. Ou konnen akoz?— Akoz dan sa pei kot Zezi ek son bann disip ti reste, dimoun ti abitye met sandalet dan zot lipye. Aprezan dan semen ti annan en ta lapousyer e sa ti sali zot lipye. Alors kan en dimoun ti vin rann zot vizit, i ti byen pour lav son lipye.\nMe sa zour ni en disip Zezi pa ti ofer pour lav lipye lezot. Alors Zezi ti fer li menm. Par fer sa, Zezi ti ansenny son bann disip en bon leson. Zot ti bezwen aprann sa leson. Sa i en leson ki nou osi ozordi nou bezwen aprann.\nOu konnen ki leson sa?— Apre ki Zezi ti repran son plas atab, i ti eksplike: “Eski zot in konpran ki savedir sa ki mon’n fek fer? Zot apel mwan Met ek Senyer, e zot annan rezon, akoz sanmenm ki mon ete. Alor, si mwan zot Senyer e zot Met, mon’n lav zot lipye, zot osi, zot devre lav lipye kanmarad.”—Zan 13:2-14.\nKi ou kapab fer pour ed lezot?\nSa Gran Ansennyan ti pe montre ki i ti anvi son bann disip servi kanmarad. I pa ti anvi zot mazin zis zot menm. I pa ti anvi zot mazinen ki zot tro enportan, ki lezot i bezwen toultan servi zot. I ti anvi zot servi lezot avek tou zot leker.\nPa sa i en bon leson?— Eski ou ti a kontan vin parey sa Gran Ansennyan e servi lezot dimoun?— Nou tou nou kapab fer keksoz pour lezot. Sa pou fer zot kontan. Me pli enportan ankor, i pou fer Zezi ek son Papa kontan.\nI pa difisil pour servi lezot dimoun. Si ou reflesir, ou pou vwar bokou keksoz ki ou kapab fer pour lezot. Reflesir: Eski i annan okenn keksoz ou ti kapab fer pour ed ou manman? Ou manman i fer bokou keksoz pour ou e pour larestan fanmiy. Ou kapab ed li?— Akoz ou pa demann li?\nPetet ou kapab met lasyet ek kwiyer lo latab avan manze. Oubyen ou kapab tir bann lasyet sal lo latab apre repa. Serten zanfan i ede par vid bin toulezour. Nenport keksoz ki ou kapab fer pour ede, i montre ki ou pe servi lezot parey Zezi ti fer.\nOu annan pti frer oubyen pti ser ki ou kapab rann en servis? Pa bliye Zezi ki ti en Gran Ansennyan ti menm servi son bann disip. Ou fer parey Zezi ler ou rann servis ou pti frer oubyen pti ser. Ki ou kapab fer pour zot?— Petet ou kapab ed zot aprann met zot zouzou dan son plas kan zot fini zwe. Oubyen petet ou kapab ed zot met zot lenz. Oubyen ou kapab ed zot aranz zot lili. Ou kapab mazin lezot fason ankor ki ou kapab ed zot?— Zot pou pli kontan ou si ou fer sa bann keksoz pour zot, zis parey bann disip Zezi ti kontan li.\nKot lekol osi ou kapab rann servis lezot dimoun. Petet ou kapab rann en servis ou bann kanmarad laklas oubyen ou mis. Si liv i tonbe avek en dimoun, i byen pour ed li anmase. Ou kapab ofer pour efas tablo oubyen pour fer en lot keksoz pour ou mis. Menm tenir laport pour en dimoun pase i en bon fason pour rann en pti servis.\nPetet parfwa pou annan dimoun ki pa pou dir nou mersi pour sa ki nou’n fer pour zot. Ou krwar sa i merit fer ou arete fer sa ki byen?— Non! Bokou dimoun pa ti remersye Zezi pour son bon travay. Me sa pa ti anpes li kontinyen fer sa ki byen.\nAlors pa zanmen arete rann servis lezot dimoun. Annou toultan mazin sa Gran Ansennyan e sey swiv son legzanp.\nGet lezot verse ki koz lo ed lezot dimoun, Proverb 3:27, 28; Romen 15:1, 2; ek Galat 6:2.


Konfizyon otour peyman gratite pour bann zofisye SPDF i ganny eklersi -Seychelles Nation\nKonfizyon otour peyman gratite pour bann zofisye SPDF i ganny eklersi |26 June 2019\nKonfizyon ki ti pe annan otour peyman gratite pour en group zofisye SPDF in ganny eklersi yer dan Lasanble Nasyonal atraver en kestyon notis prive demande par dirizan lopozisyon Msye Wavel Ramkalawan.\nMsye Ramkalawan ti anvi konnen konbyen zofisye ek solda ki’n termin zot kontra avek SPDF an 2019, si zot in ganny peye zot gratite dapre zot kontra, si non, akoz, e konbyen ki pa ankor ganny peye, si SPDF pe ganny okenn difikilte pour pey sa bann solda, si SPDF i annan okenn problenm finans pour pey gratite an relasyon avek bidze 2019 oubyen avek FPAC.\nSete Vis-Prezidan Vincent Meriton ki ti prezan pour eklersi sa bann pwen.\nI ti fer resorti ki depi Zanvye ziska le 21 Zen sa lannen i annan 4 zofisye SPDF ki’n pran zot retret, 2 in ganny discharge, 28 solda ki pa’n renouvle zot kontra e ladan i annan 15 ki’n zwenn group Elit Lapolis, 1 solda in pran son retret, 6 solda in ganny desarze e sa i fer en total 41 personnel ki pa’n renouvle zot kontra.\nVis-Prezidan Meriton in dir dan ka sa 4 zofisye ki’n pran zot retret, 3 in deza fini ganny peye zot gratite tandis ki 1 li son peyman in ganny retar akoz i annan en case.\n“Me nou santi i annan demars ki pe fer pour rezourd sa case o pli vit posib pour ki kalkilasyon pour son benefis ava kapab fer korekteman e peyman a ganny fer,” Vis-Prezidan Meriton ti eklersi.\n“Pour sa 2 zofisye ki’n discharge zot osi zot in fini ganny zot benefis e sa i aplik osi pour sa bann lezot solda eksepte pour serten parmi zot ki ti annan bann pti problenm swa avek zot kont oubyen retar dan verifikasyon bann dokiman e transfer larzan me tousala pe ganny adrese,” vis-prezidan ti azoute.\nSwivan kestyon si SPDF i annan difikilte pour pey bann solda, Vis-Prezidan Meriton i dir zot ti pe rankontre en problenm entern dan sistenm finans pour kalkil gratite e konpansasyon pour bann solda anvi ki sistenm ki ti pe servi ti enn ki bezwen servi an parti mannyelman, ti neseser al fouy dan bann payslip pour bann lannen avan e sa ti fer ki ti annan en backlog.\n“Management SPDF in rekonnet ki ti annan sa defayans alor in pran mezir entern kot tou staff accounts i dedye en zour spesifik pour prepar bann kestyon kalkilasyon avek gratite,” Vis-Prezidan Meriton in fer resorti.\nI’n osi asir Lasanble ek manm piblik ki sinon SPDF napa okenn problenm finans pour pey sa bann gratite.\nLo son kote Msye Ramkalawan ti remersye Vis-Prezidan Meriton pour sa bann lenformasyon lo sa size an dizan ki sa i kler ki napa okenn anbigite e ki sa bann larepons ava klersi okenn dout dan lespri okenn zofisye SPDF akoz ti annan koze deor ki Ramkalawan ek Lasanble Nasyonal e FPAC ki ti pe anpes serten zofisye ganny zot larzan.\nVis-Prezidan Meriton in fer resorti ki son lofis napa okenn konnesans sa bann parol an parabol ki pe sirkile me ki apard sa ennde pti problenm ki in mansyonnen e ki pe ganny adrese tou keksoz i annord e ziska prezan in napa okenn rapor konmkwa bann ki’n fini resevwar zot larzan pa satisfe.


En Moman avek Prezidan-‘Fodre adres problenm sosyal pour anpes degradasyon nou bann aki’\nDan progranm ‘En Moman avek Prezidan’ ki ti pase pandan wikenn Msye Michel ti dir ki nou pei in reisi met son lekonomi lo en platform pozitiv malgre bann defi ki lemonn pe fors nou fer fas avek.\n«Mon kwar nou’n fer ase byen ziska prezan me sa pou ganny degrade si nou pa adres sa bann problenm ki nou pe fer fas avek dan nou sosyete sirtou degradasyon bann valer ki nou annan.\nBann valer tradisyonnel ki ti fer nou sa pep ini, ki ti konpran e ed kanmarad e ki ti napa sa bann diferan kalite problenm parey nou annan ozordi,» Prezidan ti fer resorti.\nMsye Michel ti fer sa bann remark letan i ti pe fer komanter lo en deklarasyon ki i ti fer resaman pandan foronm lo renesans sosyal kot i ti dir ki «plan renesans sosyal pou form labaz nou travay pour sa bann prosen lannen».\nMsye Michel in dir ki si nou reisi dan sa plan devlopman sosyal nou ava kapab reetabli bann bon valer kot dimoun ava aret enplik zot dan bann move keksoz me zot ava plito al travay e ganny zot lavi dan en fason onnet.\n«Tousala ava ede pour nou annan sa bon kominote e sa meyer sosyete,» Prezidan ti dir.\nMsye Michel ti fer resorti ki son plan pour lavenir Nouvo Sesel pa zis baze lo devlopman ekonomik me osi lo devlopman imen ki enkli devlopman zanfan, mentenir e protez dignite dimoun aze e lepanouisman travayer parmi lezot.\nMe i ti osi dir ki pour tousala vin realite i depan lo bann valer ki nou devret annan e sa i tonm dan sa plan renesans sosyal ki pou ed nou kontinyen gard nou lekonomi e sikse nou sosyete.


36enm Festival Kreol: Zenn Artis Kreolofonn 2021 -Seychelles Nation\n36enm Festival Kreol: Zenn Artis Kreolofonn 2021 |20 October 2021\nBann gannyan dan en portre souvenir avek envite\nZenn artis i ilistre ‘Larsitektir Kreol’ atraver zot travay\nAnkor enn fwa sa lannen, konkour lar vizyel anba tit ‘Zenn Artis Kreolofonn’ in anmenn bann zenn artis depi laz 4-an ziska 21-an ansanm pour demontre zot konnesans ek talan artistik.\nSa levennman anyel ki tonm dan kad bann aktivite Festival Kreol, organize par Konsey Nasyonal pour Lar an kolaborasyon avek komite lorganizasyon sa festival, in sa lannen deroul anba tenm ‘Larsitektir Kreol’.\nAtraver sa tenm, bann zenn artis in enterpret bann diferan letap larsitektir Kreol, depi dan bann letan ansyen, ziska dan letan modern.\nPour sa enn konpetisyon, bann manm ziri ti konpri artis profesyonnel Juliette Zelime ek Danny Sopha, ensi ki ansennyan lar Neil Leon.\nParey avek bann lannen presedan, ankor sa lannen in annan bokou soumisyon dan sak kategori e manm ziri in bezwen fer en legzersis pre-seleksyon vizyel, avan ki bann finalis in ganny deside.\nParmi bann kriter sa konpetisyon ki divize an kat kategori – 4-an a 7-an, 8-an a 13-an, 14-an a 17-an e 18-an a 21-an – se lafason ki tenm in ganny swiv e eksplwate, lenfliyans adilt dan travay zanfan, e osi teknik artistik.\nDan kategori 4-an a 7-an, gran venker i Naeli Rosette sorti Lekol Enternasyonal, swivi dan dezyenm pozisyon par Christian Didon sorti Lekol Plaisance primer.\nDan sa kategori ti napa okenn gannyan dan trwazyenm pozisyon.\nDan group 8-an a 13-an se Shanun Julienne sorti Lekol Endepandan ki gran venker par devan Abigail Nourrice sorti Lekol Enternasyonal ki’n ranport dezyenm pri, swivi par lot etidyan Lekol Endepandan Shandro Clarisse dan trwazyenm pozisyon.\nJoshua Nourrice sorti Lekol Enternasyonal i gran venker pour kategori 14-an a 17-an, swivi dan dezyenm plas par Caleb Simeon sorti Lekol Enternasyonal e Salome Abel sorti Lenstiti pour Lar ek Desen (Siad) dan trwazyenm pozisyon.\nDan dernyen category ki 18-an a 21-an, Danisha Marcel sorti Siad ti gran venker, par devan Johannes Knowles ki’n fini dan dezyenm pozisyon. En lot etidyan Siad Stephie Monthy ti fini trwazyenm an zeneral dan sa kategori.\nBann venker sa konpetisyon ti resevwar zot pri yer pandan en seremoni ki ti deroul kot galeri Carrefour des Arts dan prezans Mer Lavil Victoria, Msye David Andre; sekreter prensipal pour Kiltir, Manmzel Cecile Kalebi; sef egzekitif Konsey Nasyonal pour Lar, Msye Jimmy Savy parmi lezot zofisye ek travayer sa konsey, ensi ki bann ansennyan ek paran bann zenn artis.\nBann envite pe admir bann travay ki ti’n ganny ekspoze dan en legzibisyon


Mesaz Prezidan Michel a lokazyon Lazournen Enternasyonal bann Zanfan Zanfan: Determinasyon i lakle zot sikse - Messages - State House Seychelles | Office of the President\nMesaz Prezidan Michel a lokazyon Lazournen Enternasyonal bann Zanfan Zanfan: Determinasyon i lakle zot sikse\n30 May 2014 | State House\nSer Zanfan, Le 1 Zen i zot zour spesyal, ki’n ganny dedye pour tou zanfan lemonn.\nSa zour nou tou ansanm nou ranforsi nou langazman anver byennet zanfan, anver zot proteksyon, zot lasante, zot ledikasyon, pour pli byen elve zot. Le 1 Zen i fer rappel ki nou tou nou annan en devwar kiltiv sa bon lanvironnman, kot i ofer sekirite ek lanmour pour nou zanfan grandi byen. I en moman selebrasyon, me avantou i en lokazyon pour pli apresye ledikasyon ki pe donn zot ek preparasyon pour zot vin bann bon sitwayen demen, fitir nou nasyon.\nIsi Sesel, nou zanfan i touzour annan en plas spesyal. Zot trezor nou sosyete. Zot prezans i anrisi lavi lafanmiy. Zot sourir ek zwa-de-viv i fer lavi bokou pli vivan. Sesel i kontan tou son zanfan. Nou envestir bokou dan zot devlopman. Nou protez zot linosans, nou vwar zot labote ek potansyel pour lavenir.\nMon demann bann paran pour kontinyen antour zot zanfan avek lanmour, donn zot sa swen ek proteksyon pour grandir dan en lakour kot i annan lape ek larmoni. Tou bon ketsoz i komans dan lakour. Annou donn nou zanfan bon legzanp, responsabilite, disiplin, bon labitid, ki a fer zot lavenir, ki a fer nou lazwa ek lafyerte demen.\nLe 1 Zen i osi en lokazyon pour nou mazin bann zanfan mwen fortinen. Zot vwar portre lo televizyon. Pa tou zanfan ki annan menm sans ek loportinite parey zot bann zanfan Seselwa. Pa tou zanfan ki al lekol, ki annan en fanmiy stab e ki kapab viv zot drwa. Pa tou zanfan ki kapab regard lavenir avek lespwar e kwar ki zot kapab fer zot rev vin realite.\nZanfan Seselwa zot kapab annan en rev. Zot annan tou loportinite. Zot lavenir i briyan si zot menm zot pran zot letid serye, annan bon frekantasyon. Se zot, avek sipor zot paran ek ansenyan, ki bezwen sezi loportinite. Napa nanryen ki enposib si zot travay dir e annan sa determinasyon pour reisir. Zot ledikasyon i devret zot priyorite. Se ledikasyon ki pou ouver laport e donn zot sa bann kalite ek mwayen pour reisir.\nOzordi, mon oule demann avek bann zanfan pour fer zot ledikasyon vin premye lenportans dan zot lavi. Ekout zot bann ansenyan. Respe ansenyan. Se zot ansenyan ki zot bann gid ek sipor ki pou ed zot realiz zot rev. I pa zoli vwar zanfan pe dezobeir, ouswa reponn ou servi move langaz. Ler nou fer sa, nou pe mank respe pour sa bann dimoun ki’n dedye zot lavi pour travay avek nou. Me zot osi pe fer ditor zot prop lekor. Nou pa al lekol pour al fer problenm. Nou pa al lekol pour al lager, ou al ‘bully’ lezot. Nou al lekol pour ki ler nou’n konplet nou letid, nou sorti koman bann zenn byen formen e konpetan.\nSwe nou nasyon se ki tou nou zanfan i vin bann zenn ki responsab, ki annan respe, ki debout for kont move lenfliyans. Ki rekonnet ki nou bann ansenyan, nou paran, lakominote, kin kontribye dan nou devlopman. Mon lot konsey se pa les zot tonm dan move semen. Pa ekout bann ki pou anmenn zot dan danze, ki pou detri zot lavenir. Met zot konfyans dan bann ki kontan zot e ki la toulezour pour zot. Estim zot prop lekor, apresye e valoriz zot bann bon potansyel.\nMon swet tou zanfan en bon lazournen e ki zot servi sa zour pour fer bann bon refleksyon kot zot lekol.


Mesaz par Prezidan Wavel Ramkalawan pour lannen 2021 - Messages - State House Seychelles | Office of the President\nMesaz par Prezidan Wavel Ramkalawan pour lannen 2021\nMon frer ek ser Seselwa,\nBokou keksoz in arive dan nou pei an 2020. 2 levennman mazer ti laniverser ofisyel 250enm premye letablisman dan Sesel e sa ti swiv par premye tranzisyon an-pe gouvernman depi Lendepandans. Dan bokou sans, tou lede ti koman bann nouvo komansman pour nou pei.\nNesans nou pei koman en nasyon e en tes pou reasir nou ek lemonn ki nou vreman en nasyon matir, enn ki’n pran son plas koman en manm konplet dan kominote enternasyonnal. Malerezman tou lede lokazyon pa ti kapab ganny selebre avek lanpler apropriye akoz KOVID-19.\n2020 in enn bann lannen pli difisil pour nou pti nasyon. Malerezman letan nou pe dir li orevwar, i napa bann tro bon sinny ki 2021 pou bokou pli meyer. Tazantan nou war bann sinny lespwar, me malerezmandezapwentman I noy zot. Larive bann touris sorti Izrael resaman ti donn nou lespwar, me parey nou konnen keksoz in pran en move tournir san ekspekte.\nNou pou kontinyen eksperyans bann tel sitiasyon, me sa ki enportan se pour nou vin vreman en nasyon determinen e for. Bann larepons i ganny trouve anndan nou koman en nasyon, e non pa andeor. Nou bezwen debout solid. Sa i komans avek mwan, avek ou. Letan nou dir oubyen fer krwar ki nou pa form parti larepons oubyen solisyon, sa pa pou ed nou pou rekonstri nou pei e donn nou zanfan ek fitir zenerasyon sa lavenir ki zot merite.\nFrer ek ser, nou bezwen sanz nou fason fer. Nou bezwen konpran ki ozordi nou pa kapab kontinyen viv parey nou ti abitye. Gouvernman ek mwan pou debout lo ou kote pandan sa moman sakrifis, travay dir ek linovasyon. Nou bezwen vin ansanm koman en nasyon pou donn en koud men. Mon realize e aksepte ki monn ganny elekte dan en moman pli difisil ki en nenport dirizan ti ava kontan. Mon krwar ki i annan en rezon pour sa e mon pou fidel dan latas ki nasyon Seselwa in met lo mon zepol.\nPli gro problenm ki nou pe fer fas avek ozordi se ki mazorite Seselwa pe kontinyen viv zot lavi parey labitid. Dimoun pe bwar, fer festen, depans lo sa ki pa neseser e pa pe met lanfaz lo zot priyorite, me zot krwar ki gouvernman pou pran swen ek zot. Mon bezwen dir zot dan en fason fran e direk ki sa bann letan in fini. Lasistans sosyal pou pran en nouvo dimansyon. Avan ki en dimoun i tap laport biro sosyal, i bezwen fer sir ki in tap laport lanplwa. In annan tro bokou labi e pei pa kapab siport sa.\nBann zenn zonm ek fanm for ki krwar ki drog, mank responsabilite ek lasistans sosyal i fer en bon konbinezon pou bezwen sanz zot fason viv. Mon pa pou kapab zanmen aksepte ki mank responsabilite i en ranplasman pour travay dir. Dan mon diskour lo leta lanasyon, mon pou elabor plis lo sa bann size, me pour le moman, mon plas sa devan zot pour plis refleksyon.\nI bezwen annan en nouvo latitid anver travay dan nou pei. Pandan sa mwan Desanm, bokou in lager pour en bonous. Mon ti ava kontan fer bann travayer ek bann ki’n pous zot pou fer strike ki se pa bonous ki zot ti devret pe lager pou gannyen, me plito garanti en lapey pour 2021.\nMon ti ava kontan konsey Seselwa ki krwar ki i kapab senpleman kite travay e vin kot biro sosyal pou reflesi ankor byen for. Nouvo realite i diferan. Mon konsey pour bann anplwayer i: Montre konprenezon, konpasyon, tret zot travayer byen koman bann imen e konn zot bezwen. Travayer, mon fer en lapel pour zot delivre sa ki zot ekspekte e mazinen ki sikse ou landrwa travay i osi ou lakonplisman. Mon ti ava kontan osi fer travayer mazinen ki en vizit kot klinik dan Lendi bomaten pou ganny en zour off i pa en kloz dan ou kontra lanplwa.\nMon pep, mon profite pou renouvle mon lapel pour bann ki travay dan servis piblik pou pran en latitid biznes dan zot fason delivre. I paret ki akoz mon ti dir ki personn pa pou perdi son travay ki serten in enterpret sa koman biznes parey labitid. Non, se pa sa. An 2021, travayer ki pa zwenn lekspektasyon pou ganny demande pou konsider en lot lanplwa e zot kontra pa pou ganny renouvle. Pandan sa 2 mwan, monn obzerv en kantite pou pli byen konpran e monn war bokou lenstans kot trenn lipye i kontinyen pe arive. Sa ki kapab ganny fer dan 10 minit i pran plizyer semenn. Sa kalite latitid pa pou kapab ganny tolere kan nou antre dan en nouvo lannen. Mon bezwen osi fer tou travayer dan gouvernman mazinnen ki i annan en sel gouvernman dan nou pei. An ka serten in oubliye, ti annan en sanzman gouvernman an Oktob 2020 e ki zot tou zot devret pe servi sa nouvo ladministrasyon e aret pran lord avek bann ansyen dirizan.\nAvek sekter prive, mon fer menm lapel. Bann biznes i bezwen rekonpans zot travayer dan en fason apropriye. Mon salye bann ki pe fer li, e mon rekonnet ki i annan bokou. Mon felisit bann ki’n donn zot travayer en bonous ek promosyon. Mon ekspekte ki zot donn travayer Seselwa lantrennman apropriye, anploy bann ki annan kalifikasyon ek abilite, e parlao tou pou donn zot en lapey apropriye. Ankor enn fwa mon dir avek travayer pou servi tou loportinite ki zot gannyen. Les travay dir diriz zot. Pa rod tou leskiz pou absante dan travay e a tou moman mazinen ki zot bann mayon tre enportan dan lasenn travay. Mazinnen osi ki zot fanmiy i kont bokou lo zot pour en meyer lavi atraver sa ki zot anmenn dan lakour.\nMon fer en lapel avek tou sekter pou regard zot lendistri, travay lo bann vre posibilite e fer konnen bann lobstak afen ki nou kapab elimin zot e al ver pli gran kreasyon larises. Gouvernman i reste zot partener ki zot kapab kont lo la an-mezir ki nou bouz devan.\nWi, ekonomikman keksoz pou difisil e i pou annan bann desizyon dir ki pou bezwen ganny pran. Pou osi annan bann reform dan gouvernman, me pou osi annan bann kou direk lo popilasyon. Par egzanp, avek logmantasyon dan kou karbiran, PUC pou napa swa me fer en logmantasyon dan pri elektrisite byento. Sanzman dan gouvernman pou varye depi lo nivo ladministrasyon ziska polisi. Plizyer Bord, CEO ek PS pou sanze, tandi ki serten lorganizasyon gouvernman pou fermen akoz i annan tro bokou ki fer menm travay. Nou annan plis ki 100 Bord dan sa pei e serten i zwenn rarman, oubyen zwenn pandan ler travay, e bann ki travay dan gouvernman i resevwar peyman bord menm sa. Bann tel pratik pou bezwen arete.\nFrer ek Ser, mon mesaz lannen i kapab paret en mini SONA. Zot annan rezon. Kan nou antre an 2021, mon senpleman anvi ki zot konsyan ki bann ekspektasyon lo nou koman en nasyon. Zoli parol i bon pour nou leker, me letan nou fer fas avek realite sa I pli bon akoz i fer nou vreman planifye sa sanzman ki nou anvi vwar.\nMon pa kapab termin sa mesaz san mansyonn labi drog ek lalkol dan nou pei ki o-ker mazorite nou problenm sosyal. Gouvernman ankor enn fwa i fer en lapel ek tou trafiker pou arete. Zot konnen ki konstaman mon fer en lapel pou aret detri lavi nou bann zenn. 2021 pou en lannen determinan dan eliminasyon drog dan nou pei. I pou en lager san pitye kan nou pe rod liber nou bann kominote e fer nou zenn vin lib ankor. Tou dimoun in ganny averti. Nou pou osi pran bann mezir pli serye pou met lalkol anba kontrol. I responsabilite tou dimoun pou zwe zot rol, me eski mon ti ava kapab fer en lapel avek ou koman en sitwayen responsab pou vin en partisipan aktiv?\nSeselwa i en nasyon ki respekte Bondye. Nou viv par lafwa dan en Bondye Kreater ranpli avek lanmour, ki permet nou viv dan larmoni ek respe relizye. Nou alor annan sa konfyans ki dan lafwa, Bondye pou gid nou atraver sa bann moman difisil. Mon swet tou Seselwa lazwa, lape ek lanmour dan zot leker. Mon priye ki zot ganny nouvo lafors ek vizyon pou bouz nou pei devan. Parlao tou, mon priye ki sa bann kalite i ava anmenn linite, respe, rekonsiliasyon ek larmoni parmi nou pep. Mazinen ki Bondye pandan bon tan i osi menm Bondye pandan move tan e ki i pou akonpanny nou an 2021. Annou tou-l-tan met nou konfyans dan li.\nBondye lanmour, mon priye ki ou ava beni nou nasyon ek tou son zanfan. Mon priye ki nou ava tourn ver ou dan bon tan ek move tan. Parlao tou, mon priye ki ou lotorite I ava ganny rekonnet dan nou pei. Mon remet mon pep dan ou lanmen an-mezir ki mon abes mwan devan ou. Mersi pour 2020. Nou met 2021 dan ou lanmen e anba ou gidans.


David ek Golyat | Zistwar Labib\nBANN Filisten ti vin lager ankor avek bann Izraelit. Sa trwa pli vye frer David ti aprezan form par larme Sail. En zour Zese ti dir avek David: ‘Pran enpe legren ek dipen anmenn kot ou bann frer. Gete si zot byen.’\nKan David ti ariv kot kan larme, i ti tay dan laliny batay pour rod son bann frer. Golyat, en zean Filisten ti sorti pour sikann bann Izraelit. I ti fer sa tou le bomaten e tou le swar pour 40 zour. I ti kriye: ‘Swazir enn ou zonm pour lager avek mwan. Si i ranport laviktwar e touy mwan, nou pou vin zot lesklav. Si ou oze, swazir en dimoun pour lager avek mwan.’\nDavid ti demann avek serten bann larme: ‘Ki sa zonm ki pou touy sa Filisten e liber bann Izraelit dan laont pou gannyen?’\n‘Sail pou donn sa zonm en ta larzan,’ en solda ti reponn. ‘E i pou donn li son fiy pour marye avek.’\nMe tou bann Izraelit ti per Golyat akoz i ti telman gro. I ti mezir preski 3 met, e en lot solda ti anmenn son boukliye.\nSerten solda ti al dir Sail ki David ti oule lager avek Golyat. Me Sail ti dir avek David: ‘Ou pa kapab lager avek sa Filisten. Ou ankor en pti garson, e sa Filisten in en larme tou son lavi.’ David ti reponn: ‘Mon’n touy en lours ek en lyon ki ti’n pran mouton mon papa. E sa Filisten pou vin parey enn ant zot. Zeova pou ed mwan.’ Alor Sail ti dir: ‘Ale, e fotespere ki Zeova i avek ou.’\nDavid ti al kot en larivyer e i ti anmas senk ros, i ti met zot dan son sak. Apre i ti pran son fles e i ti avans ver sa zean. Kan Golyat ti vwar li i pa ti oule krwar. I ti mazinen ki ti pou vreman fasil pour touy David.\n‘Zis vin kot mwan,’ Golyat ti dir, ‘e mon pou donn ou lekor bann zwazo ek bann zannimo pour manze.’ Me David ti dir: ‘Ou’n vin kot mwan avek en sab, en lans, me mwan mon pe vin kot ou avek non Zeova. Ozordi Zeova pou donn ou dan mon lanmen e mon pou touy ou.’\nApre sa David ti tay ver Golyat. I ti pran en ros dan son sak, i ti met dan son fles e i ti tir son fles avek tou son lafors. Sa ros ti al drwat dan latet Golyat, e i ti tonm ater mor! Kan bann Filisten ti vwar ki zot sanpyon ti’n mor, zot tou zot ti vire e taye. Bann Izraelit ti tay deryer zot e ranport laviktwar.\n1 Samyel 17:1-54.\nLir sa zistwar Labib eksitan pour aprann kwa ki ti fer David sitan brav.\nPartaze Partaze David ek Golyat


Mesaz Lafet Travayer 2020 par Prezidan Larepiblik Sesel, Msye Danny Faure - Messages - State House Seychelles | Office of the President\nMesaz Lafet Travayer 2020 par Prezidan Larepiblik Sesel, Msye Danny Faure\nLafet travayer i en zour enportan dan lavi en travayer. I en zour refleksyon lo lakonplisman nou drwa travay e i en zour selebrasyon avek nou bann koleg travay.\nSa lannen, nou pe komemor lafet travayer dan en fason diferan. Nou selebrasyon i osi diferan. I en selebrasyon avek bokou refleksyon. I dan en letan kot travayer dan Sesel e dan lemonn antye pe ganny profonnman afekte par viris corona. Pandan sa moman, plis ki zanmen nou rapel ki nou nasyon e nou lekonomi in ganny batir lo lasyer nou travayer. Ozordi mon dir en gran mersi sak travayer kin konpran vizyon pei, kin transpire, kin korpere, kin travay ansanm pou anmenn en rezilta kin fer nou fyer. Apre travay dir, i annan prosperite.\nSa dernyen mwan isi Sesel, serten fason travay in sanze. Travayer dan servis esansyel e servis kritik in kontinyen travay pou deservi popilasyon, pandan letan ki pei pe fer fas avek COVID-19. Pour lezot travayer, zot landrwa travay in vin zot lakour e bann mwayen teknolozi in ganny servi pour travay. Travayer dan sekter tourizm e lezot aktivite relye avek sa sekter ki ti en pilye nou lekonomi, in ganny severman afekte. Nou’n bezwen adapte avek sa nouvo sitiasyon.\nAn mezir ki nou met nou pare pou fer fas avek sa nouvo relaite ki Covid 19 in met nou ladan, nou tou koman travayer nou bezwen readapte e pli enportan, nou bezwen reste touzour ini e solider. Announ mazinen ki tou travay I annan valer, akoz tou travay I annan son plas dan devlopman pei. Tou travay pou ed Sesel re-debout lo son lipye ekonomikman. Alor tou travayer I merit valoriz travay ki zot fer e fer li avek devosyon e langazman.\nMon konnen kot noun sorti ansanm, mon konnen kote nou tin arrive ansanm e mon konnen ki nou kapab releve ansanm.\nAnnou reste determinen, rezilyan e solider pour nou relev nou pei e relev nou lekonomi.\nMon swet tou travayer en bonn fet.


Lasanble Nasyonal-Lasanble pou kestyonn minis Payet lo size lanvironnman\nMinis pour Finans, Komers ek Lenvestisman, Pierre Laporte, pou osi dan Lasanble pour reponn en kestyon irzan an relasyon avek sa progranm ki ti pase lo lasenn televizyon Aljazeera Vandredi le 10 Novanm, 2012, lo blansisaz larzan atraver bann lakonpannyen off-shore dan Sesel.\nMinis pour Zafer Enteryer ek Transpor, Joel Morgan, pou osi fer en deklarasyon lo Plan Zestyon Trafik dan Victoria.\nLasanble pou osi konsider de mosyon. Premye mosyon pou ganny table par manm elekte pour Anse Etoile, Onorab Melval Dugasse, ki pou demann gouvernman pour met an plas polisi pour reoriant lafors travayer pour ki bann pozisyon pli o i ganny okipe par Seselwa olye etranze e ki gouvernman i entrodwi ‘scheme’ apropriye pour fer sir ki bann zenn ki konplet pos segonder i ganny abzorbe dan lemonn travay.\nOnorab Derek Samson, manm elekte pour Anse Royale, pou table dezyenm mosyon ki pe demann Lasanble pour rekonnet lenportans proteksyon pour prodiksyon agrikol bann aktivite fermye dan Sesel. Sa mosyon pe osi demande ki minister responsab pour lagrikiltir i vitman ede met anplas en sistenm lasirans pour bann fermye.


Kisisa Nouvo Zerizalenm dan liv Revelasyon ki dan Labib?\nLIR AN Afrikaans Albanian Amharic Arabic Armenian Azerbaijani Baoule Bashkir Batak (Toba) Bislama Catalan Cebuano Chavacano Chichewa Chinese (Shanghainese) Chinese (Sichuanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Croatian Czech Danish Dutch English Estonian Ewe Faroese Fijian Finnish Fon French Ga Georgian German Greek Gun Haitian Creole Hebrew Hiligaynon Hungarian Icelandic Igbo Iloko Indonesian Isoko Italian Japanese Kamba Kannada Kikaonde Kiluba Kinyarwanda Kirghiz Kiribati Kirundi Korean Kreol Seselwa Kwanyama Kyangonde Lingala Lithuanian Low German Luganda Luo Malagasy Malay Malayalam Maltese Mambwe-Lungu Moore Myanmar Ndebele (Zimbabwe) Ndonga Norwegian Nzema Oromo Ossetian Pangasinan Persian Polish Portuguese (Brazil) Portuguese (Portugal) Punjabi (Shahmukhi) Romanian Russian Sango Serbian (Cyrillic) Serbian (Roman) Setswana Shona Sidama Sinhala Slovak Slovenian Spanish Sunda Swahili Swati Swedish Tagalog Tatar Telugu Tetun Dili Thai Tigrinya Tsonga Turkish Twi Tzotzil Ukrainian Urdu Uruund Valencian Venda Vietnamese Welsh Yoruba Zapotec (Quiatoni) Zulu\nKisisa Nouvo Zerizalenm?\n“Nouvo Zerizalenm” i en lekspresyon ki ganny mansyonnen de fwa dan Labib. I en lavil senbolik ki reprezant sa group disip Zezi ki al dan lesyel pour diriz ansanm avek li dan Rwayonm Bondye. (Revelasyon 3:12; 21:2) Labib i montre ki sa group i osi kapab ganny apele nouvel marye Kris.\nBann fason pour idantifye Nouvo Zerizalenm\nNouvo Zerizalenm i dan lesyel. Sak fwa ki Labib i mansyonn Nouvo Zerizalenm, i dir ki sa lavil i sorti dan lesyel kot bann lanz i vey son bann baro. (Revelasyon 3:12; 21:2, 10, 12) Osi, lefet ki sa lavil i sitan gran, sa i montre ki i pa kapab lo later. I en kib ki mezir “12,000 stadya” oubyen “apepre 2,220 kilomet.” * (Revelasyon 21:16, not) Sa i vedir ki son bann bor ti pou preski 560 kilomet oter, ki ti pou al ziska dan lespas.\nEn group disip Zezi ki osi koni konman nouvel marye Kris i sa Nouvo Zerizalenm. Nouvo Zerizalenm i ganny apele “nouvel marye, madanm sa Pti Mouton.” (Revelasyon 21:9, 10) Dan sa deskripsyon senbolik, sa Pti Mouton i refer avek Zezi Kri. (Zan 1:29; Revelasyon 5:12) “Madanm sa Pti Mouton,” setadir nouvel marye Kris, i reprezant bann Kretyen ki pou ansanm avek Zezi dan lesyel. Labib i konpar sa relasyon ant Zezi ek sa bann Kretyen avek relasyon ant en msye ek en madanm. (2 Korentyen 11:2; Efezyen 5:23-25) Deplis, lo bann ros dan fondasyon Nouvo Zerizalenm i annan “non sa 12 zapot sa Pti Mouton.” (Revelasyon 21:14) Sa detay i ede pour konfirm lidantite Nouvo Zerizalenm parski bann Kretyen ki pou al viv dan lesyel “in ganny batir lo en fondasyon setadir bann zapot ek profet.”—Efezyen 2:20.\nNouvo Zerizalenm i form parti en gouvernman. Zerizalenm dan letan lontan ti kapital Izrael, sa landrwa kot Lerwa David, son garson Salomon ek zot bann desandans ti dirize “lo tronn [Zeova].” (1 Kronik 29:23) Alor, Zerizalenm ki ti ganny apele “lavil sakre” oubyen lavil sen ti reprezant dominasyon Bondye atraver laliny desandans David. (Neemya 11:1) Nouvo Zerizalenm ki osi ganny apele “lavil sen,” i sa bann ki al dan lesyel pour “diriz lo later antye konman lerwa” ansanm avek Zezi.—Revelasyon 5:9, 10; 21:2.\nNouvo Zerizalenm i anmenn bann benediksyon pour bann dimoun lo later. Labib i dir ki Nouvo Zerizalenm pe “desann sorti dan lesyel kot Bondye.” Sa i montre ki Bondye i servi Nouvo Zerizalenm pour fer bann keksoz an deor lesyel. (Revelasyon 21:2) Sa lekspresyon i montre ki Nouvo Zerizalenm i mars ansanm avek Rwayonm Bondye, ki Bondye i servi pour akonpli son lavolonte “lo later parey dan lesyel.” (Matye 6:10) Plan Bondye pour bann dimoun lo later i enkli sa bann benediksyon swivan:\nPese pou ganny tire. “En larivyer delo lavi” i koule sorti Nouvo Zerizalenm e i donn delo “bann pye dibwa lavi” ki “pour gerizon bann nasyon.” (Revelasyon 22:1, 2) Sa gerizon i vedir ki bann dimoun pou ganny geri fizikman e spirityelman. Sa pou retir pese e permet bann dimoun pour ganny en lavi parfe, parey Bondye ti’n plàn o konmansman.—Romen 8:21.\nImen pou annan en bon relasyon avek Bondye. Pese in separ bann imen avek Bondye. (Izai 59:2) Ler pese i ganny tire, sa pou permet ki sa profesi swivan i ganny akonplir konpletman: “Latant Bondye i avek bann imen, i pou reste avek zot, zot pou vin son pep e Bondye li menm pou avek zot.”—Revelasyon 21:3.\nI pou nepli annan soufrans ek lanmor. Atraver son Rwayonm, Bondye pou “eswiy tou larm dan zot lizye, i pou nepli annan ni lanmor, ni dey, ni leokri, ni douler ankor.”—Revelasyon 21:4.\n^ par. 2 En stadya ti en mezir longer ki bann Romen ti servi ki ti egal 185 met.\nLabib Lemonn envizib bann lanz Larepons sorti dan Labib\nLekel ki al dan lesyel?\nI en rimer popiler ki tou bann bon dimoun i al dan lesyel. Ki Labib i vreman dir?\nPartaze Partaze Kisisa Nouvo Zerizalenm?\nijwbq lartik 145


Lasanble i konsider e aprouv bidze ankor en minister e plizyer antite -Seychelles Nation\nLasanble i konsider e aprouv bidze ankor en minister e plizyer antite |03 December 2021\nLasanble Nasyonal in yer kontiny son bann sesyon kot in konsider e aprouv bidze pour diferan departman ek lazans ki tonb anba Minister Lagrikiltir, Sanzman Klima ek Lanvironnman e osi en pli pti bidze pour Lofis Ombudsman ki en sonm selman 2 milyon 929 mil roupi.\nEn sonm 109.7 milyon roupi pour departman sanzman klima ek departman lanvironnman\nLetan i ti prezant sa alokasyon avek Lasanble National, Minis Flavien Joubert ti fer resorti ki i en ogmantasyon lo bidze pour lannen 2021 ki ti en sonm 105.9 milyon.\nMinis Joubert in fer resorti ki sa logmantasyon pou al dan lapey ek saler ki’n ogmante par 1.39milyon e sa i annan pour fer avek bann nouvo rekritman e osi transfer serten anplwaye sorti kot Minister Finans ki’n zwenn sa minister. Byen ek servis in redwir par 1.029milyon, depans in ogmante par 157 mil roupi e sa i enkli depans pour sekretaryat minis, transportasyon ek voyaz in redwir par 86mil roupi e in osi annan en rediksyon 60 mil roupi e sa i an relasyon avek mouvman staf ler zot deplase pour al fer travay lo diferan zil, 30mil roupi in redwir dan depans bis, taksi ek bato, kou pour travay mentenans ek reparasyon in desann par 454 mil roupi e in osi annan en rediksyon dan depans pour bann materyel ek fournitir.Bann manm Lasanble ti annan bokou kestyon pour sa minister konsernan bann diferan proze ki annan pour fer avek amelyor lanvironnman ek lakot dan bann distrik, netwayaz zeneral ek zesyon salte dan distrik parmi lezot ankor avan ki zot ti vote pour aprouv sa bidze.\n120 milyon 416 mil roupi pour departman lagrikiltir\nAn sa ki konsern sa alokasyon bidze, Minis Joubert ti eksplike ki restriktirasyon dan sekter lagrikiltir in fer ki lazans lagrikiltir ek lazans biosekirite nasyonal in ganny restriktire pour form departman lagrikiltir e pour fasilit sa prosesis e asire ki bidze sa departman i legal lalwa pour lazans lagrikiltir in ganny repeal e lalwa pour lazans biosekirite nasyonal in amande anliny avek nouvo striktir sa sekter.\n«Me menm si in annan sa restriktirasyon, lobzektiv ek fonksyonnman sa de lazans i reste parey pour fer ki nou vin pli efektiv e efikas pour delivre en meyer servis pour nou bann kliyan,” Minis Joubert in eksplike.\nKonsernan alokasyon bidze departman lagrikiltir pour lannen prosen, Minis Joubert i dir i enkorpor sa ki pour sa de lezot lazans.\nLadan, en sonm 36.5 milyon roupi i pour lapey ek saler e osi bann tranzaksyon avek lazans lenfrastriktir. Byen ek servis in ogmante par 47milyon roupi, bann lezot depans in osi ogmante, kou pour mentenans ek reparasyon in osi ogmante. Minis Joubert ti detay tou bann lezot provizyon pour diferan kou e depans dan sa bidze.\nApre bokou deba ek kestyon par bann manm zot ti vote pour aprouv bidze sa departman.\nEn alokasyon bidze 25 milyon 723 mil roupi pour Komisyon Lenerzi\nLetan i ti prezant sa sonm dedye pour Komisyon Lenerzi pour lannen prosen, Minis Joubert ti dir ki pour 2021 sa komisyon ti ganny en bidze 81milyon525mil roupi ki en gran parti ti sa alokasyon anba sa proze korperasyon avek Lasin e aktyelman 90% sa larzan ki ti konpri sa alokasyon in fini ganny depanse.\nAn sa ki konsern bidze sa komisyon pour lannen 2022, Minis Joubert in fer resorti ki zis 4 milyon roupi ki annan pour fer avek travay toulezour sa komisyon tandis ki sa lot porsyon i reprezant 10% ki reste lo sa proze avek Lasin ki ekspekte realize Sesel ver lannen prosen.\nBidze Komisyon Lenerzi ti osi ganny laprouvasyon bann manm Lasanble.\n247milyon 181mil roupi pour Lazans pour Lanbelisman ek Zesyon Salte (LWMA)\nMinis Joubert ti fer rapel Lasanble ki pour 2021 sa lazans ti ganny en alokasyon 242 milyon 892 mil roupi e pour lannen prosen son bidze in ogmante pour ariv 247milyon 181mil.\nI ti eksplike ki lapey ek saler in ogmante par 1milyon 74mil roupi avek bann transfer serten staf, byen ek servis in osi ogamante par 2milyon 711mil roupi, bann depans pour lofis in ogmante par 41mil roupi, transportasyon ek vwayaz in ogmant par 8mil roupi, mentenans ek reparasyon in redwir par 1milyon 153mil roupi, i annan en logmantasyon 189mil roupi dan depans pour fer avek bann nouvo kontra pour netway larivyer ek lanmar, zesyon twalet piblik in redwir par 606mil roupi, in annan osi en logmantasyon 5.438 milyon e sa i konpri depans pour netway bann lans piblik, depans pour netwayaz bin sites ek bus shelters in ogmante par 7.8milyon roupi e sa i annan pour fer avek bann nouvo kontra. Minis Joubert ti osi detay lezot konponan sa alokasyon bidze avan ki bann manm ti ganny sans pour demann plizyer kestyon e rod klarifikasyon lo plizyer pwen.\nSa bidze in osi ganny laprouvasyon Lasanble.\nEn sonm 15milyon 64mil roupi i bidze pour Lazans Meteorolozi Sesel\nSa enn alokasyon bidze ti ganny aprouve san okenn deba.\nAlokasyon bidze pour lofis Ombudsman i en sonm selman 2 milyon 929 mil roupi\nTi dan son sesyon tar yer apremidi ki Lasanble ti konsider e aprouv bidze sa antite ki ti ganny prezante par Ombudsman sa lofis, Madanm Nichole Tirant-Gherardi.\nMadanm Tirant-Gherardi ti fer resorti ki bidze son lofis in kontinyelman redwir pandan sa detrwa lannen ki’n pase e sa i prensipalman akoz i pa ankor kapab reisi rekrit bann nouvo travayer konpetan e avek kalifikasyon neseser pour travay dan sa lofis. I dir parmi son pli gro defi i resours imen pour donn bann servis neseser.\nLasanble Nasyonal i kontiny deba lo bann alokasyon bidze ozordi bomaten.


Lasanble i aprouv kat mosyon -Seychelles Nation\nLasanble i aprouv kat mosyon |12 May 2022\nLasanble Nasyon ti yer aprouv kat mosyon dan zot sesyon travay.\nPremye mosyon, ki ti ganny aprouve e ki ti annan gran deba lo la, ti anmennen par Onorab Gervais Henrie sorti dan parti mazoriter Linyon Demokratik Seselwa (LDS) e ki osi depite Speaker.\nMosyon Onorab Henrie ti pe demande ki “Anvi ki an 2023 pou fer 30-an depi ki Sesel ti organiz Zwe de Zil Losean Endyen pour premye fwa, sa lasanble pe demann Minister Lazenes, Spor ek Lafanmir pour organiz en gran manifestasyon lazenes, lanmitye avek spor lannen prosen pour ede promouvwar bann valer pozitiv, patriotik e pour anmenn lepep Seselwa ansanm”.\nApre ki i ti’n prezant son mosyon ki i ti’n anmennen Mardi e ki deba lo la ti kontinyen yer, Onorab Henrie ti konmanse par dir ki i annan en zenerasyon lazenes ki pa rapel ler Sesel ti organiz 4enm Zwe de Zil Losean Endyen an 1993, sa zwe ki regroup tou bann zenn, aze 14-an an montan, dan tou bann zil dan Losean Endyen, dan sa gran manifestasyon sportiv e artistik.\nI ti fer remarke ki sa zwe, ki ti osi marke par konstriksyon bann lenfrastriktir enportan ki ti ganny met anplas tel ki konpleks sportif Roche Caiman avek led bann pei zanmi tel ki Lafrans.\nI ti azoute menm si i vre ki serten parmi bann zenn pou rapel Zwe de Zil 2011 ki ti osi fer isi, pwen mosyon i lo lanniverser sa 4enm zwe ki pou mark 30-an depi ki i ti ganny fer se nou pour premye fwa.\n“Alors parey tou lanniverser enportan, sa mosyon pe demande ki nou servi sa lokazyon ankor enn fwa konman en loportinite pour bann zenn devlop zot lentere e lanbisyon sportiv.\nMsye Speaker, napa en lot keksoz ki pli ini nou konman en nasyon, konman Seselwa, ki spor,” Onorab Henrie ti dir.\nOnorab Henrie ti fer remarke ki avek bann kalamite ki annan dan lemonn kot serten parmi ladan Sesel pa’n ganny eparnye, sa manifestasyon pou en pli bon fason pour ofer pep Seselwa, sirtou lazenes, en zimaz larmoni e en pei kot stabilite i rennyen e ki pare pour envestir dan zot.\nI ti dir ki spor pa zis devlop abilite fizik e mantal me osi anmenn avek li laspe disiplin ki ede pour amelyor lavi e anpese ki bann zenn sirtou pa tonm dan bann aktivite anti-sosyal ki byen komen otour zot konmela.\n“Sa mosyon pe anvizaz bann valer pozitiv, patriotik e linite nou pep. Se sa bann engredyen ki nou bezwen pour ranforsi bann fabrik sosyo-kiltirel e valer spirityel nou pep,” Onorab Henrie ti dir.\nTou bann manm LDS ti koz anfaver mosyon e parmi ti Onorab Naddy Zialor, ki ti dir ki menm si sa i pou en aktivite lanmizman, i pou osi ede dekouver larelev e osi fer reviv bann ki kontribye dan listwar spor sa letan dan Sesel.\nBann manm United Seychelles (US) ki ti koze ti dir ki menm si zot dakor ek lide an zeneral sa mosyon pour selebre lakonplisman Sesel o nivo sportiv, dan sa moman kot bokou dimoun pe pas dan difikilte kot pri lavi in ogmante, napa ogmantasyon saler e napa trez mwan saler parmi lezot, i pa en moman pour depans larzan dan en tel gran manifestasyon.\nZot dir ki i pou pli bon pour envestir sa larzan dan bann progranm zenn dan distrik, siport bann atlet osi byen bann ki’n pran retret, e osi envestir e ankadre bann fanmir, parmi bann lezot progranm ki pou pli efektiv pour pei dan plas servi larzan pour fer lafet.\nParmi ki ti pran laparol ti lider lopozisyon, Onorab Sebastien Pillay, ki ti dir ki sa manifestasyon pou demann en bidze konsiderab e sa mosyon i al kont tou bann prononsman fer par lotorite pour kontrol depans pei.\nI ti dir ki menm si sa mosyon pa ‘harmful’, i pa pe vin avek okenn ditor, premye kestyon sete eski ‘timing’ pour en tel mosyon i apropriye ek sitiasyon ki nou ladan ozordi?\nDan son larepons, Onorab Henrie ti demande ki zot konpran ki son mosyon pe target en aktivite pour lazenes 12-an a 18-an.\nI ti eksplike ki sa mosyon in vin atraver bann lenspirasyon ek lanbisyon bann zenn zot menm zot in vin adrese dan lasanble ek lezot ki in rankontre dan son parkour.\nI ti azoute ki menm si i annan problenm pri lavi, parmi lezot defi ki pei pe pas atraver, nou bezwen fer en lespas pour akord demann bann zenn pour zot kapab defoule.\nOnorab Henrie ti dir ki bann lenfrastriktir, ki pe konmans ganny repare, zot deza la preski partou e sa pou fer ki i pa pou difisil pour organiz sa manifestasyon. Vi ki sa manifestasyon i pour bann zenn, i ti remarke ki son finansman i kapab vin atraver bann fon ki’n ganny dedye a bann progranm zenn, parmi bann lezot dimoun ki ava anvi kontribye.\nPour fini kont, 20 manm ti vot anfaver sa mosyon, personn pa ti vot kont e 7 lezot pa ti vote.\nEn lot mosyon ki ti ganny laprouvasyon lasanble yer ti enn anmennen par Onorab Wavel Woodcock, sorti dan parti mazoriter (LDS) ki ti demande ki “Komite Lasanble pour medya, lazenes ek kiltir, i demann sa lasanble pour amann term referans sa komite pour osi enkli sport ladan”.\nSa i fer ki ‘Media, Youth and Culture Committee’ (MYCC) i aprezan vin ‘Media, Youth, Sport and Culture Committee’ (MYSCC).\nI ti eksplike vi ki sa komite i pran sarz lazenes, i neseser pour azout sport osi akoz toulede zot mars ansanm.\nI ti fer remarke ki sport i annan bokou defi e anvi son finansman, zot bezwen la pour zet en koudey lo si i pe ganny byen zere.\nTou manm ki ti koze ti koz anfaver e ler pour vote tou le 25 manm prezan sa letan ti vot anfaver. Onorab Woodcock i tyermenn sa komite 7 manm.\nTrwazyenm mosyon ti enn par lider lopozisyon Onorab Sebastien Pillay ki ti demande ki “gouvernman i donn Lasanble Nasyonal kontra sinyen ant Travizory ek gouvernman Sesel e dezyenm en rapor finansyel ki lasanble ti ganny promet pou pare lafen Mars 2022”.\nSon mosyon i vin swivan en ‘private notice question’ ki i ti anmennen dan premye term sesyon lasanble kot i ti demande ki lasanble i ganny sans vwar sa kontra ant sa lakonpannyen ki zer Travizory ek gouvernman e osi ganny detay lo rapor finansyel ki egziste antre zot.\nI ti dir ki lasanble ti sipoze ganny sa bann rapor lafen Mars avek Minis Anthony Derjacques, ki responsab pour Transpor me ziska prezan napa okenn kopi kontra ek rapor finansyel ki’n ganny soumet menm si in osi demann sa an ekri.\nOnorab Pillay ti eksplike ki sa mosyon i swiv en ‘ruling’ ki Speaker Roger Mancienne ti fer pour ki i servi pouvwar lasanble pour fer son demann dan sa fason.\nTou bann manm United Seychelles (US) ki ti koze ti koz anfaver mosyon e tandiski sel manm LDS ki ti koze, Onorab Henrie, ti sizer en lamannman ek mosyon ki ti demande ki “gouvernman atraver komite ladefans ek sekirite i donn Lasanble Nasyonal kontra ant Travizory ek gouvernman Sesel e dezyenm en rapor finansyel ki lasanble ti ganny promet pou gannyen lafen Mars 2022”.\nOnorab Henrie ti dir ki rezon pour sa lamannman i akoz ‘Travizory’ i konsern laspe kontrol nou sekirite lafrontyer e sekirite pei. I ti azoute ki lalwa akse avek lenformasyon i annan leksepsyon ki fer restriksyon lo bann lenformasyon an relasyon avek sekirite ek defans pei.\nI ti dir ki si lopozisyon ti dakor avek sa lamannman pour resevwar lenformasyon atraver komite ladefans ek sekirite dan Lasanble Nasyonal, LSD pou siport zot mosyon.\nMe Speaker Mancienne ti averti Onorab Henrie ki gouvernman i annan sa pouvwar pour deside si zot pou donn sa lenformasyon ou non baze lo son sansibilite e ki mosyon Onorab Pillay i kapab reste parey ti ete.\nSa mosyon ti pase avek 7 manm (US) ki ti vot pour tandiski 19 manm (LDS) pa ti vote. Personn pa ti vot kont. Prezan se biro Speaker ki pou ekrir minis konsernen lo soumisyon sa bann rapor.\nKatriyenm e dernyen mosyon par Onorab Pillay ti demann lasanble ki “anliny avek lespri nou konstitisyon, SBC i ganny menm tretman parey tou lezot antite anseki konsern kestyon lasanble e anliny avek sa, management sa lorganizasyon i ava piblikman ganny loportinite pour vin reponn tou kestyon lasanble ki bann manm i kapab annan ki relye avek SBC”.\nSa mosyon i vin apre ki zot pa ti prezan pour akonpanny Vis-Prezidan Ahmed Afif dan en sesyon demann kestyon dan lasanble de mwan pase.\nOnorab Pillay ti fer remarke ki rol ‘oversight’ lasanble se al anver tou antite ki ganny zot bidze avek gouvernman menm si zot endepandan, parey SBC. Zis bann manm US ki ti fer lentervansyon lo sa mosyon ki alafen ti ganny aprouve par 7 manm ki ti vot pour. 17 manm pa ti vote e ti napa personn ki ti vot kont.


Lazournen Zanfan 2021 -Seychelles Nation\nLazournen Zanfan 2021 |01 June 2021\nRichie B pe perform son nouvo sanson avek en group zelev Mont Fleuri (Portre: Joena Meme)\n‘Fer zanfan kado en sanson’\n‘Fer zanfan kado en sanson’ i en nouvo kanpanny par Minister Ledikasyon pour ankouraz bann santer lokal pour konpoz bann sanson dedye a bann zanfan e ki koensid avek Lafet Zanfan ozordi.\nApard sansibiliz bann artis pour mazin bann zanfan ler zot pe konpoze, en lot bi prensipal sa kanpanny, ki pou ale ziska 2023, se pou annan en konpilasyon sanson ki bann zanfan zot kapab anmiz zot lekor avek pandan bann levennman enportan dan zot lavi tel ki zot lanniverser, premyer konmiyon, lakonfirmasyon, enkli bann aktivite kot lekol, parmi lezot.\nSa konpilasyon sanson pour zanfan i sipoze ranplas sa bann sanson ki ganny zwe pandan sa bann tel levennman e ki pa apropriye pour zanfan ekoute.\nSa kanpanny sansibilizasyon, ensi ki en logo ki pou al avek, ti lanse ofisyelman yer par Minis pour Ledikasyon, Dr Justin Valentin, dan en seremoni ki ti deroul kot Lenstiti Ledikasyon pour Ansennyan (Site).\nPrezan kot sa seremoni ti sekreter prensipal pour ledikasyon, Odile de Commarmond, serten lezot o zofisye sa minister, serten ansennyan e serten etidyan sorti kot lekol primer Mont Fleuri.\n“Nou pe lans en kanpanny pour demann bann artis ki letan zot pe konpoze pour mazin zanfan osi e fer bann sanson ki apropriye pour zot,” Minis Valentin ti dir.\nI ti fer remarke ki bann zanfan zot form parti en gran group siporter bann artis e ki zot bann sanson i annan en gran lenflians lo bann zanfan.\nMinis ti dir ki sa kanpanny i enn son lide ki in vin avek apre ki plizyer fwa kot in asiste bann aktivite dan plizyer lekol in rarman tann bann sanson zanfan ganny zwe.\nI ti fer remarke ki kantmenm serten sanson zot tre byen ritme, zot pa ti apropriye dan sa bann letan la pour bann zanfan ekoute.\nI ti dir ki bann zanfan i kontan ler i annan bann sanson ki vize ver zot e ki zot kapab anmize e dans avek.\nBann sanson lo sa konpilasyon zot sipoze pour bann zanfan zero ziska 16-an.\nI ti lans en lapel avek nenport ki ki anvi ede, dan nenport ki fason, anver sa proze pour pa ezite vin devan.\nZisteman enn bann premye artis pour antre dan sa kanpanny ti Richie B ki’n dedye en sanson byen ritme dan en stil soukous avek tit ‘Lazournen bann Zanfan’ ki osi koensid avek Lazournen Zanfan ozordi.\nAkonpannyen par sa group zanfan primer lekol Mont Fleuri, Richie B ti perform sa sanson pour premye fwa avek lodyans.\nSa kanpanny, ki pe ganny kordinen par en komite anba responsabilite Belinda Moncherry, en ansennyan, i ekspekte koleksyonn en dis sanson oubyen plis toulezan ziska 2023. Bann sanson zot kapab ganny konpoze dan nenport nou trwa lalang nasyonal.\nI ti dir ki bann artis ki pou partisipe zot annan ziska le 26 Zen pour dedye zot sanson pour sa premye konpilasyon ki pou ganny lanse an Oktob 2021.\nManmzel Moncherry ti azoute ki zot bezwen plis sipor bann artis pour ede elev moral nou bann zanfan pour fer zot osi mazinen ki zot ankor zanfan.\nI ti salye bann artis ki’n sant direkteman ou menm endirekteman lo zanfan; par egzanp, ‘Lespri i byen determinen’ par David Andre; ‘Pran letan’ par Octavie Prosper, ‘Donn li en rev’ par Patrick Victor, ‘Pran letan pour grandi’ par Marie Cecile Medor, ‘Pti larenn sega’ par Joenise Juliette, pour nonm enn de.\nManmzel Moncherry ti eksplike ki anvi Covid-19, zanfan pa pou ganny enkli pour partisip dan konpilasyon pour sa lannen me plitar ler sitiasyon sa pandemi i amelyore, zot pou ganny enkli atraver zot bann sanson ki zot in konpoze oubyen bann ki bann artis in donn zot pour sante.\nLo kote sa logo, Manmzel Moncherry ti eksplike ki i dan laform en lanmen semi abstre, reprezante par senk ledwa an not lanmizik. Parmi sa premye ledwa agos avek laform en zorey ek en not lanmizik anpandan ki sinifye kado (sanson) e sans ekoute e sa lot ki swiv en figir en zanfan ki pe eksprim lazwa an souriyan. Kouler ki’n ganny servi i bann kouler briyan ki ganny asosye avek zanfan me en ton pli serye e so in ganny azoute dan sa bann kouler pour ki bann adilt zot osi zot kapab asosye zot avek. Sa logo in ganny desinen par artis Juliette Zelime.\nRichie B lo son kote ti dir plitar ki in anvi pas en mesaz avangard kot bann zanfan zot a kapab servi pour sirmont bann defi lavi ki zot kapab rankontre.\nI ti azoute ki anvi ki i ti en travayer lazenes, i konn tre byen ki bann zenn i pas atraver e se pour sa rezon ki in pran li zis 20 minit pour ekrir sa sanson.\nI ti salye linisyativ pran par Minister Ledikasyon pour en tel kanpanny e siport demann sa minister pour ki lezot santer zot mazin bann zafan ler zot pe konpoze. Lo son kote, i ti fer remarke ki i pou kontinyen enkli bann zanfan dan son repertwar. I dir ki fotespere son sanson ‘Lazournen bann Zanfan’ i fer bouze manrmay ozordi.\nMinis Valentin pandan lansman sa kanpanny yer (Portre: Joena Meme)\nLogo sa kanpanny (Portre: Joena Meme)


Revwar polisi avek bi anpes labi\nHome Sports Revwar polisi avek bi anpes labi\nRevwar polisi avek bi anpes labi\tPandan sesyon Lasanble Nasyonal Mardi, Manm elekte pour Beau Vallon, Mirena Souris, ti demann gouvernman pour revwar polisi konsernan dimoun aze ki ganny plase dan bann rezidans pour dimoun aze.\nOnorab Souris ti fer sa demann, ki ti ganny sipor Lasanble, atraver en mosyon ki i ti soumet pour diskisyon. I ti anvi ki polisi i ganny revwar pour anpes labi. Bokou Manm ki ti entervenir pa ti serten ki ti annan en polisi kler akoz serten kriter pour dimoun aze ganny en landrwa dan rezidans pa ti pe ganny swiv.“Merit sa mosyon i kler, se pour fer sir sa ki merite i ganny loportinite pour ganny en plas dan rezidans pour dimoun aze e osi dan konteks laplikasyon prensip legalite e loportinite,” Onorab Souris ti dir.Onorab Murielle Marie, reprezantan Au Cap, ti segonn mosyon e propoze ki gouvernman i reviz bann kriter ki deza anplas; ki en zanfan i devret pran swen avek son paran koman son devwar; e dan ka kot i annan rezon sosyal fodre ki i annan en rapor detaye pour konplemant laplikasyon.Sa ki ti osi resorti dan deba ti sizesyon ki sekter prive i travay avek gouvernman pour konstrir bann rezidans pour dimoun aze dan bann distrik oubyen bann sant rezyonnal. Sitiasyon aktyel pe montre, bann entervenan ti dir, ki demann pour plasman dan sa bann rezidans pe ogmante e sa pe met presyon lo sa 10 rezidans ek sant rezyonnal ki deza egziste. Sa bann rezidans in fer sikse, me dapre Dr. David Payet ki MNA pour Glacis, sa sikse i sours bann problenm ozordi.Onorab Souris ti rekonnet ki,malgre serten labi, i annan bokou bon keksoz ki’n arive, e i ti envit gouvernman pour azir ase vit lo bann sizesyon ki bann manm ti’n propoze.


En zonm 24 an ki tin ganny arete yer e ti pe ganny detenir koman sispe dan en ka vol an servan vyolans in essey pann son lekor an servan son triko dan kaso Perseverance yer swar.\nErezman deteni dan en lot kaso ti deswit alert zofisye dan sa stasyon lo sa lesey ki a zot tour ti razir vreman vit e sitiasyon ti ganny met anba kontrol kot sa sispe ti ganny transporte lopital e plitar ganny met anba lobzervasyon pou 24 erdtan “Wellness Centre”.\nSa zonm 42 an lo Praslin ki ti pe rimann dan ka lanmor Sylvana Jeanne raporte avek lapolis Mardi granmaten le 3 Out in ozordi bomaten ganny sarze devan lakour Siprenm pou mert. Ziz sa lakour in egalman ordonnen ki sa akize I reste lo rimann pou ankor 14 zour. Sa akize in fer laplikasyon pou lasistans legal kot en avoka in ganny nominen pou defann son ka. I pou aprezan repas ankour le 1 Septanm.


Seselwa, sa pep Seselwa pa merit zanmen soutir lensilt kont nou bann ansyen dirizan\nMon pe ekrir sa let lo non mon granpapa, ki ti travay, premye koman boy kot lakour en gran blan kolonyal, e plitar apre Koudeta 1977, i ti anploye avek PWD.\nLetan i tann nou, son bann pti zanfan pe lir bann lensilt ki bann endividi ki siport lopozisyon i mete lo medya sosyal kont bann ansyen dirizan pei tel ki Msye René e Msye Michel, son larm i koul tousel.\nI dir nou ki si i ti kapab i ti pou mont lo SBC pour dir avek sa pep Seselwa ki zot merit lev zot lizye e regard ver lesyel avan ki zot dakor oswa donn lanmen ensilte sa bann dimoun ki se gras a zot ki nou annan sa Sesel e sa kalite lavi.\nMon’n oule fer li sa loner pour ekrir son let e les zournal ‘The People’ pibliye. « Fotespere ya ava annan serten sirtou nou bann militan ki ya kapab sorti e koz kont sa bann lensilt lo de dimoun ki merit nou respe. Msye René i sa zonm ki ti kapab anvoy Seselwa merd e viv en bel lavi Langleter koman en avoka, me i ti pran sa pei dan son mizer, kot blan kolonyal ti pe fer mizer Seselwa ki ti napa sa ledikasyon, ki ti ganny trete avek diskriminasyon akoz i ti napa ledikasyon, e akoz son desandans, ler i ti malad i pa ti vo en plas lo lili dan lopital, Seselwa dan son mazorite ti napa manze, ti dormi ater lo later dan payot, e ti mars apye tou le granmaten e tou le swar pour retournen. Nou pa ti konnen ki savedir en paspor. Nou pa ti konnen ki savedir avyon. Nou pa ti konnen ki nou ete e ki ti nou valer.\nNou ti konn mizer e viv dan en tel fernwanr. I pa ti kouler nwanr me i ti fermal e fer nou malere. Nou ti manz manze bwi. Nou ti bwi nou manze lo trwa ros deor. Nou ti konn kabinen trou. Nou ti konn maltrete si bonn fanm ti mal lav dra e mal kwi manze bann blan kolonyal. Zot ti fim zot pip e get nou kont zot koko, sarye bal kannel. Nou ti en pep ki parey lisyen ki ti vey pikan anba latab. Nou sorti lwen. Nou sorti tre lwen me get ozordi kot nou zenerasyon zenn in arive. Zot pa konn difikilte zot granparan. Ozordi zot servi teknolozi, modernite pour fer ditor dimoun ki’n donn zot sa lavi ki zot pe viv koman kado. Sa bann menm dimoun ki gras a zot sa bann zenn in al lekol aletranze e ganny sa ledikasyon pour servi kont sa pep.\nLazenes reflesir, pa dans lo latet akoz serten dimoun pe fer li. Demann zot lekor sa bann dimoun, ki zot. Kote zot sorti ? Lekel zot ? Kimanyer zot in ariv parey zot ete ozordi ? Lontan tou dimoun ti siport SPUP ek SPPF. Zot ti bezwen sa parti pour zot osi sorti dan sa mizer.\nZot granparan e paran ti bezwen Msye René ek SPUP. Sa Msye René ki zot pe maltrete, li ki’n tir Seselwa dan sa trou kot nou ti ete. Olye dir li en gro mersi, e les li viv son bann zour ki reste li dan trankilite, zot ensilte e menm demann lanmor pour li. Sa bann endividi ki fer sa, mon demann Bondye pardon lo zot par. Parey Zezi Kri ti dir, pardonn zot akoz zot pa konnen ki zot pe fer.\nLazenes, vir deryer e get zot pase. Demann zot granparan e paran kote zot sorti e kimanyer zot ti viv. I pa ti roz parey ozordi. Nou’n pran en desizyon pour sanz en sistenm pour zot ozordi viv sa nivo lavi ki zot pe viv. Zot ki pe rekolte fri koudeta. Zot ki pe rekolte fri lalit. Zot ki pe rekolte fri sa travay tre dir ki bann dirizan parey Msye René ek Msye Michel in fer.\nNou annan dignite. Annou aret fer nou prop lekor onte, par ensilte nou prosen. Annou esey aret rod fason pour vir sa pei anba lao akoz serten endividi i oule tou pour zot. Zot pa oule pouvwar politik pour dirize. Zot oule pouvwar politik pour ganny tou pour zot. Pour zot viv en lavi ki ris lo depan lezot. Zot oule pil lo nou kouraz, lo nou manze, lo nou sikse.\nLazenes siport sa sistenm ki an plas. E mon demann Prezidan Danny Faure pour tenir e pa larg sa gouvernman. Kontinyen edik nou zenn e nou pep lo valer viv ansanm. Lo rezon akoz nou merit viv koman en gran fanmir, e pa detrir nou prosen. Pa les sa bann endividi voras reisi. Sesel e Seselwa i bezwen en zanfan Lepep parey ou Danny Faure. Ou For, alor tenir pli For e kontinyen apre 2020.\nTenir e protez aki tou Seselwa, kontinyen protez linosans nou zanfan, e donn zot loportinite. Protez Parti Lepep pour anpes okenn egois vin pran tou e kit sa pep dan soufrans. Seselwa, nou pa pou kapab viv 5an san Parti Lepep. Nou pankor perdi li, nou pe santi son labsans. Faver sete malere ki ti gannyen ek sa Parti. Faver pa koripsyon okenn dimoun. Ozordi konmdir zotmenm zot pe bloke, napa faver, lekel ki perdi ?\nSipoter e militan sa Parti, pa reste silans. Defann sa Parti. Defann nou bann dirizan kont lensilt. Se nou ki ti tras semen, e konstrir. Annou pran kontrol nou desten, ankor enn fwa. Se sa mon mesaz e i sorti o fon mon leker. »\nMersi pour pas nou let.\nO non lafanmir Desir ek Payet


Kanpanny Netwayaz Lemonn 2012-‘Netwaye e tir salte pa en travay me en devwar’\n“Sesel i pour mwan, pour ou e pour nou tou.” Sa detrwa pti mo i dir bokou e sa i tenm ki lokalman nou’n adopte pour sa edisyon kanpanny netwayaz lemonn. En linisyativ ki ti konmanse plis ki 20-an pase, kot en individi ti inisye sa kapanny apre ki i ti soke par lakantite salte ek polisyon ki ti annan sirtou dan bann rezyon lakot e dan lanmer.\n“Lapropte i en aktivite fondamental en endividi, en fanmiy, en kominote, e en pei. Netwaye e tir salte pa en travay me en devwar tou Seselwa.\n“Bokou dimoun i dir ki si nou pa zet salte pou napa travay pour bann ki netwaye. Les mwan dir zot ki i annan bokou lezot travay ankor pour fer – par ekzanp plant plis pye dibwa ek fler pour fer zoli, retir bann plant anvaisan ki’n anvair kolin nou pei. Alors i pa onnet pour dir ki ou bezwen zet salte pour sa bann dimoun ki netwaye ganny lavi.\n“Ozordi sa linisyativ ki ti konmans Sydney, Lostrali, i enn ki’n vin en aktivite mondyal kot pandan en wikenn an Septanm, apepre 35 milyon dimoun sorti dan 130 pei atraver lemonn i zwenn ansanm pour fer kominote kot zot reste pli prop e pli sen.\n“Sesel, koman en pti leta zil avek en pti popilasyon i fyer pour partisip dan en tel linisyativ. Koman en destinasyon touristik, labote natirel nou zil avek son lespes laflor ek lafonn andemik i lafyerte nou tou. De milyon viziter sorti partou dan lemonn i vwayaz en gran distans pour vin apresye sa ki nou, dan bokou fwa, nou inyore.\n“Dan bokou lenstans, konsyaman ou enkonsyaman, salte sorti kot lakour, landrwa travay e kot bann gran lendistri pa pe ganny zete e mete dan bann landrwa apropriye, e sa pa reflekte byen lo zimaz ki Sesel pe vann aletranze. Konbyen fwa nou al lo lans pour en piknik e nou les tou nou salte deryer? Eski sa i reflekte byen dan lizye sa viziter ki’n depans bokou e vwayaz petet de zour e pran trwa diferan avyon pour ariv isi? Sa i zis en legzanp me zot a dakor ki i annan plizyer lezot senaryo.\n“Zot a dakor ki bokou i ganny fer par bann endivi, LWMA, bann pti kontrakter ek lezot lakonpannyen pour asire ki Sesel i reste prop, me zot a realize osi ki i touzour annan lespas pour nou met plis zefor pour nou fer pli byen. Lo sa not mon oule remersye tou dimoun, biznes ek lakonpannyen ki pe fer sa travay nob pour netway e gard nou bann zil prop e zoli. En lanvironnman prop i redwir risk propagasyon bann lespes tel ki moustik, lera e kankrela ki poz en danze pour lasante imen. E zisteman ozordi dan legzibisyon, nou wvar Minister Lasante atraver Lopital Baie Ste Anne ki annan en kwen lenformasyon lo sa size. Se sa kalite partenarya ki nou oule devlope e vwar, sakenn i fer son bout pour asire ki nou ansanm atenn nou lobzektif.\n“Mon minister i met bann polisi ek regilasyon anplas ki asire ki zesyon salte i ganny fer byen, me tou i depan lo nou. Avek sa les mwan sit en reprezantam Progranm Nasyon Zini pour Lanvironnman, UNEP, (Achim Steiner, executive director; United Nations Environment Programme) ki dir "Clean Up the World brings the focus squarely on us – as people, as agents of change. To all members of Clean Up the World, I have one simple message: Thank you. Your actions truly make a difference." Wi se nou imen ki bann azan e ki kapab fer bann sanzman.\n“Praslin i sanse sa lannen akoz zot in ganny zot prop fasilite pour kraz bann vye bout feray, profite retir sa bann vye debri kot zot lakour e anmenn lo landfill, bann Digwa osi sa fasilite i a zot porte. E mon oule pran sa lokazyon pour rapel zot ki sa lannen Prezidan James Michel in lans linisyativ pour plant 20 mil pye dibya, annou profite pour ranpli sa bann lespas vid kot nou tir salte par plant en pye dibwa.\n“’Sesel i pour mwan, pour ou e pour nou tou”, alor annou met zefor e ansanm annou gard nou pei prop e pourkwa pa, fer sa aktivite enn kot in vin en pratik toulezour olye enn fwa par an. Mon oule pran sa loportinite pour remersye zot ki’n vini ozordi, remersiman spesyal pour SBC ki pe transmet sa seremoni andirek lo radyo.\n“Salte i pa responsabilite gouvernman, ni nou distrik, ni sa enn ki netwaye ... salte i nou responsabilite. Alors annou sorti nou tou...al tir sa bann salte anba miray, deryer lakaz, dan rigol, dan stor e met zot obor bin. Fer sa wikenn netwayaz lemonn vin ou wikenn netwayaz.